5 Perbezaan Besar Cara Hidup di Singapura Berbanding Malaysia

Tiap-tiap hari akan ada rakyat Malaysia merungut tentang beban kos sara hidup, akan membandingkan situasi kita dengan Singapura.

Perbandingan biasa berkisar kepada betapa seronoknya nilai matawang di sana yang tinggi serta kemampuan berbelanja rakyat Singapura yang dikatakan lebih mewah berbanding kita.

Sebagai rakyat Malaysia - adakah tindakan sebegitu wajar? Walaupun tidak dinafikan nilai matawang kita kecil namun kita masih ada banyak kelebihan. Berikut adalah lima perbezaan ketara di antara corak hidup kita dan Singapura.

Singapura mempunyai nilai matawang yang lebih tinggi berbanding kita, namun mereka dibebankan dengan harga kereta yang tertinggi di dunia.

Di negara itu - kenderaan adalah sesuatu yang dianggap barang mewah walaupun mereka mempunyai kuasa membeli lebih tinggi. Kenapa?

Ini disebabkan keluasan tanah yang terhad. Kerajaan Singapura perlu meminimakan jumlah kenderaan di atas jalan - dengan pengenalan bermacam jenis cukai dan caj yang bukan saja meninggikan harga kenderaan, malahan menyebabkan rakyat Singapura perlu menanggung bermacam jenis caj tambahan seperti tol waktu puncak trafik.

Anda mungkin mengeluh tentang kemampuan kita, tetapi kita tak boleh nafikan rakyat Malaysia mudah membeli kereta peribadi. Kita punya banyak pilihan dari semurah-murah kereta sehinggalah yang paling mahal; yang menentukannya hanya kemampuan kita.

Adakah anda merasakan model yang digunapakai Singapura membataskan pemilikan kenderaan dan mempopularkan penggunaan pengangkutan awam, sebagai model lebih baik berbanding kita?

Malaysia mempermudahkan pemilikan kenderaan, tetapi prasarana pengangkutan awam kita juga ada banyak kekurangannya bagi menyokong jualan kenderaan. Tetapi mustahil untuk kita menggunakan model Singapura untuk kita aplikasikan kepada kita.

Negeri terkecil Malaysia, Perlis pula mempunyai luas 819 km persegi. Jumlah populasi Perlis? 254,500 orang. Singapura? 5.68 juta orang.

Walaupun kadar kelahiran Singapura semakin menurun - jumlah populasi Singapura diramalkan akan terus menaik sehingga 6.9 juta orang dalam tahun 2030, hasil daripada kempen kerajaan republik itu mahu meramaikan lagi kumpulan migran menetap di Singapura.

Dalam tempoh tersebut, diramalkan warganegara Singapura hanya akan merangkumi 55% daripada keseluruhan populasi yang ada.

Disebabkan oleh isu ini, Singapura dinobatkan sebagai antara negara paling padat di dunia bakal berhadapan masalah ketiadaan tanah.

Projek-projek di Singapura ketika ini sedang dirangka untuk dibina secara bawah tanah sambil menara-menara setinggi yang menempatkan kediaman sudah perlu jadi kebiasaan.

Kita memang ada masalah kehadiran pendatang asing, namun kami yakin sekiranya kerajaan Malaysia memperkenalkan dasar yang membenarkan populasi kita dipenuhi golongan migran - ramai yang akan turun ke jalan raya bagi membantahnya.

Walaupun ramai di kalangan ahli masyarakat mengeluh tentang kurangnya kadar kemampuan kita mendapatkan kediaman sendiri, kadar pemilikan kediaman rakyat kita sangat baik.

Malaysia jauh mendahului negara maju seperti Australia, Amerika Syarikat dan United Kingdom - pada kadar lebih 70%. Bagaimanapun, Singapura lebih baik berbanding kita.

Mereka antara negara di mana orang ramai berdepan harga rumah yang terlalu tinggi - tetapi kadar pemilikan kediaman mereka juga antara tertinggi di dunia, pada kadar 82.5%.

Statistik ini datang dari dasar yang diperkenalkan mendiang Lee Kuan Yew lebih 50 tahun dahulu, di mana dia mahu rakyat Singapura menjadi 'negara pemilik rumah.'

Kerajaan Singapura memperkenalkan program perumahan HDB atau Housing and Development Board, memulakan projek perumahan awam atas tanah kerajaan bagi membolehkan orang ramai memiliki kediaman.

Secara statistiknya - lebih 80% pemilik rumah di Singapura adalah pemilik unit-unit HDB ini - membantu menaikkan kadar pemilikan kediaman Singapura.

Namun dasar tersebut hanya memberikan hak pemilikan berkala selama 99 tahun, tanpa peluang untuk sambungan. Tidak ada sebarang pampasan akan diberikan kepada bekas pemilik selepas kontrak pajakan 99 tahun itu tamat.

Selepas kumpulan warga Singapura pertama diarahkan keluar daripada unit kediaman mereka pada tahun 2020 tanpa sebarang rayuan dibenarkan, isu ini mula menjadi antara isu besar yang mengeruhkan kepercayaan warga Singapura dengan kerajaan mereka.

Bayangkan - anda dah bayar rumah bertahun, tiba masanya anda dihalau keluar kerana kerajaan mahu membangunkan lot-lot komersial di atas tapak bekas kediaman anda.

Mengkritik kelemahan sistem pengangkutan awam negara sendiri, menjadi antara rutin harian sesetengah individu.

Namun kita belum pernah merasai situasi di mana nak memandu pun kita tak cukup jalan.

Setiap hujung minggu khususnya selepas reda era pandemik, kenderaan-kenderaan berdaftar di Singapura kembali membanjiri lebuhraya kita memecut pantas; disebabkan oleh kekangan had laju di sana yang sangat ketat.

Penguatkuasaan saman had laju di Singapura dikatakan sangat efisien oleh mereka yang pernah memandu di sana, dengan had laju 50km/j dilaksanakan di kawasan-kawasan bandar dan 90km/j maksima di kawasan pesisir bandar.

Tidak ada kawasan berhad laju 110km/j diwujudkan di mana-mana jalan di Singapura.

Kita? Bersyukurlah kita punya banyak kawasan di mana 110km/j menjadi had laju. Itupun kadang-kadang rasa perlahan, kena juga tekan sampai 160km/j walaupun kereta yang dipandu dah bergoyang macam sampan.

Selama anda duduk di Malaysia beberapa dekad kebelakangan ini, pernah tak anda rasa takut nak mengutuk dasar-dasar kerajaan?

Memang ada, khususnya di kalangan penjawat awam - namun bagi kaki troll, netizen dan geng borak kedai kopi, mengkritik kerajaan adalah rutin harian yang harus dipenuhi.

Kita di Malaysia juga sudah biasa dengan corak tunjuk perasaan yang agak bebas, tetapi tetap terkawal - melihat penganjuran himpunan-himpunan protes atas tindakan atau dasar kerajaan yang kurang kita persetujui.

Di Singapura, kerajaan negara itu masih mengekalkan Akta Keselamatan Dalam Negeri atau ISA yang sangat kontroversi kerana membenarkan tahanan dilakukan tanpa dakwaan.

Dengan pengekalan itu, mana-mana individu yang dikhuatiri mampu mencetuskan kebimbangan kepada keselamatan awam boleh dikenakan bermacam jenis kekangan tanpa sebarang pembuktian.

Oleh sebab itulah protes-protes jalanan yang berlaku secara mega di Malaysia, jarang sekali berlaku di republik itu ekoran kebimbangan orang ramai yang ada.

Dalam kes tahun 2021, seorang anak muda India berusia 16 tahun beragama Kristian Protestan ditahan kerana didakwa sedang merancang untuk melakukan siri-siri serangan ke atas komuniti Muslim di Sembawang dan Woodland.

Bercakap tentang aspek kebebasan politik, tahukah anda berdasarkan kepada kajian yang dijalankan oleh Freedom House bagi tahun 2022 - proses demokrasi yang dijalankan di negara kita mendapat skor lebih tinggi iaitu 6/12 berbanding skor 4/12 diperolehi Singapura?

Ini menunjukkan walaupun kita masih sebuah negara membangun dan matawang kita rendah, proses pemilihan kerajaan yang kita lakukan sebenarnya lebih telus berbanding jiran kita.


5 Filem Adiwira Bajet Besar Dengan Kesan CGI Teruk

Pengguna kesan khas  yang dijana menggunakan komputer atau CGI, sudah mengambil alih penggunaan kesan khas bersifat praktikal yang sebelum ini digunakan dalam pembikinan filem.

Bagaimanapun kualiti visual yang terhasil oleh janaan komputer sangat bergantung dengan kemahiran artis terlibat, bajet yang ada serta masa yang diperuntukkan. Produksi sesebuah filem biasa biasanya jarang lengkap ketiga-tiganya, jadi penggunaan CGI biasanya diminimakan hanya dalam adegan yang perlu.

Filem bertemakan adiwira tidak takut untuk menggunakan CGI dalam majoriti adegan disebabkan keperluan mereka sesuatu yang imaginasi, tetapi ada kalanya hasil diperolehi kelakar dan lebih layak diketawakan. Berikut adalah lima kesan khas paling tak realistik pernah dicuba dalam filem adiwira.

Di antara banyak kesan khas yang dikritik, visual yang dibuat bagi memadamkan misai pelakon Henry Cavill menimbulkan kontroversi besar semasa tayangan filem (asal) Justice League.

Semasa menjalani penggambaran filem Mission Impossible - Fallout bersama Tom Cruise, Cavill sudah menandatangni kontrak untuk menyimpan misai bagi memainkan watak dalam filem tersebut. Kontrak itu pula ditandatangani selepas jadual penggambaran bagi filem Justice League dijadualkan tamat.

Namun selepas kerja produksi Justice League memerlukan beberapa penggambaran semula yang bertembung dengan jadual produksi MI-Fallout, ini menyebabkan Cavill perlu melakonkan watak Superman yang jelas tidak bermisai - sedangkan ketika itu misainya sudah tertera tidak boleh dicukur selagi mana penggambaran filem MI belum tamat.

Untuk memastikan produksi berjalan, produksi Justice League meneruskan penggambaran dengan Cavill melakonkan watak Superman dalam keadaan bermisai. Misainya pula akan dibuang dengan bantuan CGI. Hasilnya?

Kami yakin ramai pembikin filem di Malaysia mampu menghasilkan teknik rotoskopi yang lebih baik - berbanding hasil akhir yang dapat kita tonton dalam filem itu.

Filem Green Lantern secara keseluruhannya sangat-sangat mengecewakan. Walaupun dihasilkan sebagai sebuah filem bajet besar, kualiti filem ini hancur dalam semua aspek. Lebih melucukan - pelakon utamanya, Ryan Reynolds secara sarkastik tapi serius menghentam filem ini.

Konsep visual filem ini memang kucar-kacir, seolah-olah tidak ada hala tuju rekaannya. Keseluruhan filem ini kelihatan tidak realistik serta lebih mirip kepada grafik permainan video era 2000 akibat visual yang lebih menepati projek-projek filem bebas pelajar universiti.

Kebanyakan kisah yang bocor tentang masalah pembikinan filem ini, menyalahkan penerbit yang terlalu mengongkong produksi sehinggakan banyak keputusan yang dibuat oleh pengarah diabaikan.

Ini termasuklah pemilihan pelakon, di mana pelakon asal yang dimahukan adalah Bradley Coorper namun pihak penerbit menetapkan Reynolds sebagai bintang utama.

Tamat penggambaran, proses penyuntingan filem ini berdepan banyak campur tangan yang jelas mencacatkan jalan cerita. Visualnya pula selain daripada berdepan masalah ketiadaan konsep yang jelas, turut sama berdepan permintaan studio yang tiba-tiba mahukan filem itu turut dilancarkan dalam format 3-dimensi.

Jika anda ada sedikit pengalaman bekerja dalam bidang ini, anda pasti tahu apa yang diminta bukanlah benda-benda mudah untuk ditukar-tukar begitu saja.

Anda dah tonton filem ini? Bagi penulis - cukup mengecewakan. Filem ini membawa penulis kembali merasai pengalaman menonton filem era awal milenium dahulu di mana produksi filem berorientasikan adiwira masih mencari rentaknya.

Terlalu banyak penggunaan kesan khas yang melampau teramat sangat, diaplikasikan ke dalam filem ini khasnya kesan pergerakan pontianak yang menghasilkan visual berwarna yang entah apa tujuannya. Nampak benar digunakan hanya sekadar nampak cantik.

Namun masalah utama filem ini adalah kesan CGI yang diaplikasikan ke atas watak utama filem itu, Dr. Morbius lakonan Jared Leto yang nampak benar digarap menggunakan komputer. Setiap memek wajah dan riak muka Morbius semasa transformasi hanya mengundang ketawa penulis.

Apa yang menggelikan hati penulis, Leto sendiri melobi pasukan produksi untuk menggunakan CGI bagi penghasilan wajah menakutkan Morbius - berbanding idea asal mahu menggunakan penggunaan topeng muka dan kesan khas praktikal.

Leto melihat CGI akan memberikan beliau lebih banyak kebebasan untuk menonjolkan bakat lakonannya berbanding memakai topeng...hasilnya memang agak hampeh.

Walaupun duduk dalam genre sains fiksyen, trilogi 'The Matrix' secara asasnya sebenarnya adalah sebuah filem berkisarkan adiwira - jadi kami rasakan judul ini juga sesuai untuk kami senaraikan.

Menyusuli filem pertama 'The Matrix' yang harus kita akui sangat mendahului zamannya bukanlah sesuatu yang mudah. Jadi 'The Matrix Reloaded' yang bertindak sebagai sinambungan jalan cerita memikul beban yang sangat besar.

Pengenalan watak-watak baru dan jalan cerita yang baik membantu filem kedua ini turut bergelar blockbuster, mencatat kutipan USD750 juta berbanding kos USD150 - bagaimanapun kesan visual yang digunakan semasa pertarungan watak utama Neo melawan ratusan klon ejen bernama Smith meninggalkan rasa pahit ditekak.

Khususnya dalam era di mana kualiti video sudah berlipat kali ganda tinggi resolusinya, berbanding era tersebut di mana kita masih menonton dengan format VCD.

Pergerakan pertarungan yang aneh disertai oleh impak yang seakan tiada momentum, membuatkan adegan klimaks itu rasa seperti sebuah demonstrasi permainan video bagi menguji keupayaan komputer.

Lucunya - peminat fanatik trilogi filem ini cuba mempertahankan kegagalan visual adegan itu dengan mengatakan impak pertarungan tersebut serta kewujudan terlalu banyak klon penjahat, mengakibatkan kualiti visual dunia maya yang direkabentuk mesin dalam filem itu menurun -  gagal menampung pemprosesan yang sepatutnya diperlukan.

Hanya peminat setia siri filem ini faham dengan kenyataan di atas.

Sebagai sebuah filem, 'Black Panther' sudah memahatkan impaknya dalam budaya popular dunia, berjaya mengangkat identiti dan budaya masyarakat Afrika dalam bentuk yang nyata segar berbanding cubaan-cubaan sebelumnya.

Filem ini juga merupakan sebuah filem yang sangat menghiburkan - dari mula membawakan diskusi  terbuka berkenaan pertelagahan sosio dan status masyarakat, serta kepentingan melindungi etnik dan warisan sendiri yang digarap kemas dalam kerangka sebuah filem adiwira.

Tiba babak terakhir, filem ini hilang arah. Khususnya dalam pertarungan terakhir di antara watak utama, T'Challa bertarung dengan sepupunya N' Jadaka atau Erik Stevens dalam sebuah kawasan perlombongan sambil perlu mengelak gerabak keretapi yang hadir.

Daripada sebuah filem yang tidak ada cacat cela dari segi rekaan visual - dengan tak semena-mena penonton perlu menyaksikan dua watak bertarung dalam visual komputer dekad 90-an.

Menurut mereka yang bekerja dalam menghasilkan adegan itu, terdapat percanggahan pendapat tentang hala tuju bagaimana adegan itu perlu dibuat. Pengarahnya mahukan konsep berbeza sementara Marvel Studios sebagai penerbit mahu kaedah yang berlainan.

Ekoran perbezaan itu, pasukan visual hanya mempunyai masa sekitar 6 minggu untuk menghasilkan adegan tersebut, termasuklah menjalankan proses penggambarannya. Hasilnya walaupun mengecewakan, mendapat lampu hijau dari penerbit kerana masa sudah tidak lagi mengizinkan.


7 Barangan Jenama Supreme Paling Mahal di Dunia

Sekiranya anda peminat barangan berjenama, anda pastinya sudah biasa mendengar jenama Supreme. Bagi kebanyakan daripada kita, kita pastinya hairan bagaimana jenama sebegini boleh menjual pelbagai barangan dengan harga tidak masuk akal langsung.

Sekiranya anda nampak seseorang di luar sana memakai barangan jenama ini, besar kemungkinan ianya adalah barangan tiruan yang dibeli di pasar malam atau dibeli secara online. Bagi yang tertanya-tanya apakah keistimewaan jenama ini, boleh baca artikel kami Ini Sebab Produk Supreme Tersangat Mahal dan Jadi Kegilaan Ramai.

Apakah barangan jenama Supreme paling mahal di dunia? Mari lihat beberapa daripadanya.

Fender Stratocaster klasik bermula dari tahun 1954 dan merupakan reka bentuk kegemaran ramai pemain gitar, termasuk Jimi Hendrix. Gitar reka bentuk putih tulen dikeluarkan oleh Fender pada tahun 1994 (tahun penubuhan Supreme).

Tiada yang istimewa dengan gitar ini, bunyinya tetap sama dengan yang lain. Namun, rekabentuknyadisertakan dengan logo BOX klasik Supreme dan tali yang sepadan. Ia mula dijual pada harga $ 2,000 dan merupakan satu kemestian dalam semua koleksi hypebeast.

Perkara yang mungkin unik tentang barangan ini adalah pada tarikh penciptaannya iaitu tahun 2003, apabila Donald Trump hanyalah seorang pelabur hartanah yang terkenal dengan rancangan realitinya The Apprentice.

Lebih sedekad kemudian, sejurus sebelum keputusan pilihan raya presiden antara Hillary Clinton dan Donald Trump diumumkan, nilai baju ini telah meningkat kepada $2,000. Beberapa hari kemudian, nilainya terus melonjak kepada nilai $23,000.

Bola keranjang dari jenama dalam industri ini, Spalding, adalah antara barangan yang jarang ditemui dalam senarai produk Supreme yang paling mahal ini. Kerjasama antara kedua ini antara yang terawal iaitu pada tahun 1996, hanya dua tahun selepas penubuhan Supreme.

Dianggarkan terdapat kira-kira 70 bola ini di seluruh dunia. Selain daripada reka bentuk berwarna merah yang ikonik, kita boleh membaca slogan “EACH ONE TEACH ONE” dan “WORLD FAMOUS TEAM” dalam tulisan berwarna perak.

Dengan harga runcit $9,600 , mesin pinball ini adalah salah satu barangan yang mesti dimiliki oleh pengumpul barangan Supreme. Ia adalah perkara biasa untuk melihatnya berkerumun di sekitar pembuat taruhan seperti di laman web Sotheby's atau Fineheart.

Stern ialah salah satu kilang pinball terakhir di dunia. Ia terkenal dengan mesin pinball berkaliber tinggi yang sering mengikat perjanjian lesen dengan jenama atau identiti besar seperti filem Star Wars dan Marvel serta kumpulan seperti AC/DC, Metallica dan KISS.

Hanya 10 unit papan selaju LV-Supreme ini dibuat di mana warna merah mendominasi rekabentuk papan selaju ini. Kerjasama antara LV dan Supreme telah menghasilkan banyak barangan Supreme yang bernilai tinggi dan papan selaju ini merupakan salah satu daripadanya.

Firma Perancis ini memilih 10 yang bertuah di kalangan pelanggan terpilihnya, dan dijual bersama-sama dengan kotak yang pastinya mempunyai nilai lebih tinggi daripada meja itu sendiri. Bagi yang memilikinya, pasti begitu sayang untuk dimainkan dan hanya disimpan sebagai koleksi.

Beruang teddy Supreme x LV ini ialah barangan pertama dan satu-satunya dalam senarai barangan Supreme paling mahal ini dijual tinggi kerana jualan amal. Seseoran individu telah membayar kira-kira $ 110,000 yang terus disalurkan ke BBC Children in Need Foundation sebagai pertukaran untuk teddy bear ini.

Anak patung 28 inci ini dijual di eBay awal lelongannya telah tamat secara rasmi dan harganya telah dimuktamadkan pada 80,300 GBP atau $106,016.08 USD.

Supreme x LV Malle Courrier 90 Trunk ini ialah barangan Supreme paling mahal di dunia pada masa ini. Barang ini dilelong di acara lelongan Christie pada 2017 dan dijual pada harga $125,000.

LV tidak meletakkan peti ini untuk dijual di kedai dan hanya membuat beberapa jemputan kepada pelanggan VIP mereka. Buat masa ini, hanya tiga yang diketahui wujud di dunia. Salah satu daripadanya dimiliki seorang pengumpul Supreme berusia sepuluh tahun yang berpangkalan di Dubai.

Peti ini telah dilancarkan pada 30 Jun 2017 bersama-sama koleksi sepasang sarung tangan dan baju merah Supreme / LV.


5 Hukum Hakam Tentang Perniagaan Yang Ramai Peniaga Tak Peduli

Gambar peniaga mirip Lee Min Ho berniaga nasi sebagai hiasan

Ramai orang kata zaman sekarang zaman berniaga, bukan lagi zaman rakyat digalakkan mencari kerja stabil dan makan gaji.

Namun dek kesungguhan orang ramai cuba berniaga dan menjana rezeki bebas tanpa terikat dengan banyak larangan, golongan peniaga khususnya yang berbangsa Melayu dan beragama Islam di Malaysia seringkali terlepas pandang banyak aspek penting.

Ada banyak perbuatan dihalalkan demi memenuhi matlamat mereka. Berikut adalah lima situasi berkaitan hukum hakam tentang perniagaan yang ramai peniaga jarang peduli, tapi sebenarnya penting dalam menentukan status pendapatan mereka.

Pernahkah anda bertemu dengan individu yang rajin mempromosikan cabang perniagaan sebagai kerjaya dan rajin mengungkapkan ayat yang berbunyi :

Mungkin juga anda ada mendengar variasi yang berbeza tetapi keseluruhan mesejnya sebegitulah rupanya. Ada kan? Ungkapan itu didakwa diambil daripada hadis yang disebut oleh Rasulullah saw.

Apa yang tidak ramai sedari - hadis itu sebenarnya bukan hadis sahih sebaliknya dikategorikan sebagai hadis dhaif atau lemah - kerana susur galur rekodnya terputus. Sesetengah pandangan pula mengkategorikan hadis ini sebagai hadis mursal atau hadis yang belum dapat dipastikan sahih atau dhaif.

Walaupun cukup popular dikalangan masyarakat, pandangan besar ulama' mengambil hadis ini sebagai dhaif. Malangnya hadis lemah ini sering dikongsikan, sebagai usaha memperkuatkan semangat mereka yang ingin cuba berniaga sendiri.

Apa yang sepatutnya kita pegang - perniagaan memang satu bentuk sumber rezeki yang baik dan berbaloi jika dilakukan dengan sabar, tekun dan berpandukan ajaran Islam. Tetapi tak semestinya mewakili 9 daripada 10 pintu rezeki atau punca pendapatan.

Bagi sesetengah pemilik premis perniagaan, kehadiran pengemis ke dalam kedai merupakan situasi yang kurang menyenangkan.

Mungkin kerana peniaga mahu menjaga keselesaan pelanggan yang ada, tidak mahu pelanggan rasa terganggu dengan kehadiran pengemis; ada pemilik premis yang secara kasar bertindak menghalau keluar pengemis yang masuk. Ini tindakan salah.

Pertama sekali harus kami akui, kehadiran peminta sedekah meminta-minta ketika kita sedang makan khasnya memang mampu membuatkan ada orang rasa tak sedap hati. Lagilah kalau pengemis tu pula jenis kalau tak derma, dia merungut dan mengata kita semula.

Kaedah terbaik dalam menguruskan isu ini adalah dengan mengamalkan sikap sopan dengan mereka yang hadir tidak diundang ini. Kami akui memang hak anda sebagai tuan punya kedai untuk membenar atau menidakkan mereka, tetapi lakukanlah dengan penuh berhemah.

Pelanggan dan pengunjung pula yang didatangi pengemis ketika kita dalam urusan kita, layanlah mereka juga dengan baik walaupun kita tetap menolak untuk bersedekah.

Janganlah pula anda jadi pihak yang pergi mengadu dengan tuan kedai, minta dia halau pula pengemis yang datang. Kerana tindakan itu tidak seiring dengan galakan Islam dalam menyantuni semua peringkat manusia.

Sistem ulasan atau review berdasarkan berapa bintang/skor servis yang disediakan, menjadi kayu pengukur utama kualiti peniaga.

Oleh sebab itu jugalah ada di kalangan peniaga yang menggajikan 'pembeli-pembeli hantu' untuk membeli produk jualan agar kedai maya mereka mendapat ulasan 5 bintang, demi meyakinkan bakal pembeli serta melariskan jualan.

Perbuatan memanipulasi sistem ulasan sama ada dilakukan dengan tangan sendiri ataupun menggunakan khidmat berbayar pihak ketiga adalah sesuatu yang ditegah dalam perspektif Islam.

Tindakan itu jelas mengandungi unsur penipuan kepada pihak bakal pembeli serta mampu mengakibatkan dosa berjalan setiap kali ada pembeli membeli, disebabkan daya penarik ulasan palsu yang ada.

Harus diperjelaskan dari aspek jual beli yang berlaku - urusniaga itu masih dianggap sah. Pendapatan yang diterima juga tidaklah boleh diambil kira sebagai pendapatan yang haram kerana transaksi urusniaga masih memenuhi akad yang sah.

Selain ulasan palsu, masyarakat kita sering berdepan masalah individu kurang berkelayakan mencipta kelulusan atau membeli sijil pendidikan palsu, demi menaikkan kredibiliti diri di mata prospek atau bakal pelanggan.

Daripada perspektif Islam, tindakan sebegini dilihat sebagai satu tindakan yang sangat keji dan ditegah kerana pembohongan yang berlangsung bukan saja memberi kesan kepada diri sendiri. Bahkan ia juga boleh memberi kesan buruk kepada sumber rezeki seseorang yang dijadikan pendapatan menyara diri dan keluarga.

Lebih menyulitkan sekiranya seseorang peniaga atau usahawan ditangkap atas tuduhan memalsukan tahap pendidikan, perbuatan itu dianggap sebagai satu bentuk jenayah di bawah Kanun Keseksaan (Akta 754) negara.

Perbuatan dengan sengaja mencipta dokumen atau surat palsu dengan niat hendak menyebabkan kerosakan kepada orang lain, boleh dikenakan hukuman penjara 2 tahun, denda atau kedua-duanya sekali.

Satu perkara yang masyarakat kita ambil mudah adalah hukum membuka perniagaan di kawasan bukan milik kita seperti gerai tepi jalan yang dibuka secara haram, bagi menjalankan perniagaan makan minum.

Bila datang pegawai penguatkuasaan melakukan operasi, mulalah kumpulan peniaga yang terkesan memainkan sentimen bangsa dan agama - kononnya wujud keperluan mendesak untuk mereka mencari rezeki walaupun mereka sendiri sedar mereka berniaga secara haram di lokasi milikan orang.

Dalam membincangkan isu ini, ada dua perkara yang perlu kita ketahui.

Pertama, status menjalankan perniagaan di sesuatu kawasan tak kiralah tanah milik majlis perbandaran atau tanah milik individu persendirian lain sekiranya berlaku tanpa kebenaran - perbuatan itu adalah haram hukumnya.

Ini kerana peniaga yang bertindak sedemikian sebenarnya melakukan kezaliman ke atas pemiliknya. Mereka juga boleh menimbulkan mudarat kepada pemilik dan pihak lain - seperti mengganggu kawasan parkir, menyempitkan laluan keluar masuk dan sebagainya.

Bagaimanapun status pendapatan yang diterima hasil jual beli ini tetap dianggap halal dan boleh digunakan bagi menyara diri dan keluarga. Namun adalah lebih baik untuk peniaga itu berhenti daripada terus meniaga di situ dan mencari tapak yang dibenarkan bagi mengelak mudarat berterusan.

Seandainya anda salah seorang daripada kumpulan peniaga sebegini, cubalah bertaubat dan betulkan apa yang salah. Mohon lesen penjaja dan berniagalah di kawasan-kawasan yang telah digazetkan sebagai tapak penjaja.

Orang lain tak marah dan bila ada operasi pun, anda boleh tersenyum tenang melayan pengunjung yang hadir.


5 Kesan Perceraian Kepada Diri Dan Anak-Anak

Setiap kali berlaku krisis rumahtangga, pasti ada satu atau dua pihak yang mudah menyuarakan solusi - agar perceraian dipilih. Mungkin mereka melihat bercerai itu mudah agaknya, mampu mengeluarkan pihak-pihak yang terseksa daripada belenggu hidup.

Realitinya bagi mereka yang telah berkahwin serta masih menyimpan harapan perkahwinan mereka boleh diselamatkan sekiranya dalam konflik, perceraian hanya sesuatu yang mudah diucap pada bibir...secara praktikalnya membawa kesulitan.

Sebelum anda menasihati individu yang bermasalah rumahtangganya bercerai, fikirlah masak-masak dulu. Berikut adalah lima sisi gelap memutuskan pernikahan jarang dibicarakan masyarakat kita secara terbuka.

Sebagai sebuah keluarga, satu perkara jarang disyukuri adalah bagaimana beban kewangan sesebuah keluarga itu mampu disatukan, dikongsi bersama hasil titik peluh suami dan isteri.

Pasangan yang duduk serumah berkongsi dalam pelbagai aspek, membolehkan mereka menanggung dan menyelia perbelanjaan dengan lebih baik. Perceraian hanya akan mengakibatkan jalinan ini terlerai dan beban sesama mereka yang kini asing bertambah.

Jika sebelum itu duduk sebumbung, perceraian akan mengakibatkan suami isteri perlu membawa haluan masing-masing. Bil-bil utiliti yang dulu hanya satu, kini perlu ditanggung dua kerana melibatkan dua lokasi hidup berbeza.

Perbelanjaan barangan dapur juga sebenarnya akan bertambah, disebabkan oleh perpisahan kerana. Jika sebelum ini ada satu motorsikal dan satu kereta, kenderaan baru perlu dibeli bagi memastikan setiap seorang ada kereta sendiri.

Lebih menakutkan, ada kemungkinan pasangan yang menerima hak penjagaan anak tidak mampu mengeluarkan belanja untuk menyara hidup semua ahli keluarga. Nak mengharapkan bekas suami atau isteri membantu dengan pertambahan belanja hidup dia yang kini sendirian - sebuah keluarga yang bercerai akhirnya lebih berisiko untuk berhadapan masalah kewangan.

Disebabkan perubahan tahap kemampuan kewangan yang menghimpit, hendak tak hendak bekas suami isteri akan mula mengubah dan meminda banyak perkara tentang gaya hidup.

Kegagalan untuk mengekalkan perbelanjaan yang sama seperti sebelum perceraian, akan menyebabkan banyak perkara perlu dikorban atau diturun taraf. Rumah yang didiami perlu dikecilkan, kemudahan seperti langganan TV dan internet perlu dikurangkan. Kereta mungkin perlu dijual.

Nak melancong? Semuanya akan perlu ditangguhkan. Anak-anak yang sebelum itu mampu dihantar ke kelas tuisyen atau kelas muzik perlu mengorbankan pendidikan tambahan mereka.

Dalam setiap perceraian, kumpulan yang paling merasai impaknya sehingga mereka dewasa, adalah anak-anak. Dari aspek kebendaan dan psikologi, ada banyak perubahan akan dilalui anak-anak khasnya apabila melibatkan pendidikan mereka.

Ada bekas isteri yang selepas bercerai, memilih untuk pulang ke kampung duduk bersama ibu bapa mengangkut anak-anak demi memastikan kelangsungan hidup mereka berjalan.

Tak mudah untuk anak-anak tiba-tiba perlu belajar hidup baru dalam suasana berbeza, berdepan dengan persekitaran pendidikan lain serta membina rangkaian kawan baru seperti sebelumnya. Semuanya berlaku secara mendadak perubahannya.

Mentaliti mereka juga akan diganggu dengan pelbagai soalan yang mereka tak tahu apa jawapannya.

Kenapa kita kena pindah rumah? Kenapa aku ditukarkan sekolah? Kenapa mak dan ayah dah tak duduk bersama? Kenapa kami perlu pulang ke kampung?

Soalan-soalan sebegini akan terus berlegar di dalam kotak fikiran mereka walaupun mereka meningkat dewasa - kerana pengalaman sebegini kesannya tidak mungkin meninggalkan mereka yang telah melaluinya.

Bila dah berusia atas 30-an dan berhadapan perceraian, sukar sebenarnya untuk seseorang baik lelaki ataupun wanita perlu membiasakan diri hidup sendirian tanpa pasangan.

Lebih malang dalam usia lebih lanjut, tekanan untuk cuba memulakan hidup baru bersama keluarga baru memberikan satu ketakutan yang sebelum itu tidak pernah kita rasai. Hendak belajar bercinta semula, belajar mengorat kembali, belajar nak mengenali orang baru, semua itu akan memakan masa dan tenaga yang banyak.

Semakin lanjut usia, semakin terhad pilihan yang kita ada untuk mendapatkan pengganti yang boleh mengisi kekosongan hidup. Pada ketika inilah difikiran akan mula memikirkan adakah kita akan meninggal dunia sendirian?

Prospek gelap sebegitu memang sesuatu yang menakutkan untuk kita hadam.

Dalam banyak keburukan perceraian yang paling jarang orang cerita - inilah satu bab yang orang kita paling takut nak buka mulut; ketiadaan lagi hubungan intim antara suami dan isteri yang terpisah.

Untuk mereka yang pernah rasa bahagia, intim dan rapat dengan pasangan, mereka tahu bab-bab sentuhan, belaian dan kemesraan ini adalah satu perkara yang sangat-sangat-sangat penting dalam keharmonian rumahtangga.

Bercerai mengakibatkan hak untuk bersama dan saling bersentuhan walaupun hanya berpegangan tangan hilang sekelip mata. Ketiadaan jalan keluar ini merupakan satu perkara yang sebenarnya sangat ditakuti semua baik si lelaki mahupun wanita.

Sebab itulah di kalangan ahli masyarakat kita, wujud terma popular seperti duda atau janda gersang, janda gatal dan bermacam lagi gelaran; menunjukkan perubahan yang akan berlaku kepada seseorang individu selepas mereka bercerai.

Tak dapat penuhi bab ni, memang akan menyebabkan seseorang rasa tertekan dan mula ingin mencari jalan keluar dalam apa saja bentuk sekalipun. Yang cukup kita khuatiri - jalan yang dipilih bergelumang dengan dosa.

Satu perkara yang jarang ditimbulkan berkenaan perceraian, adalah bagaimana sebuah perpisahan di antara satu pasangan sebenarnya akan turut sama memisahkan hubungan kekeluargaan yang dah wujud antara ipar.

Bagi sesetengah individu yang bertuah dapat abang ipar, kakak ipar dan adik ipar yang ngam dengan kita, mereka ini boleh jadi seperti adik-beradik sendiri. Namun konflik yang timbul antara pasangan akan mengakibatkan kerenggagan di antara individu dalam keluarga dengan ipar mereka.

Lebih malang, sekiranya rumahtangga yang dibina musnah akibat kecurangan atau campur tangan pihak ketiga, adik-beradik kandung sendiri akan merasai kesukaran untuk menerima apa yang telah berlaku - terpaksa menelan pahit ipar yang dirasakan seperti saudara kandung sendiri perlu berjauhan atau dijauhkan.

Nak kekal berbaik dengan bekas ipar walaupun sudah tidak lagi sekeluarga hanya menimbulkan dilema, kerana takut ada yang anggap adik beradik sendiri tak mahu menyokong keputusan mereka.

Itu baru adik-beradik dengan ipar. Tak bolehlah penulis bayangkan betapa susahnya kalau mak ayah mertua sendiri terpaksa berpisah dengan menantu kesayangan mereka, selepas cerai dilafazkan. Dah bertahun anggap menantu macam anak sendiri - tiba-tiba semuanya perlu ditamatkan.


Sejarah Telefon "Wireless" Ciptaan Alexander Graham Bell Yang Tak Ramai Tahu

Sejak sekolah rendah, kita diperkenalkan dengan sejarah bawah Alexander Graham Bell merupakan pencipta telefon pertama di dunia. Namun, sesetengah pihak berpendapat bahawa Antonio Meucci merupakan pencipta telefon pertama di dunia.

Kisah Antonia Meucci pernah kami tulis dalam artikel Kisah Tragis Pencipta Telefon Pertama Yang Sebenar - Antonio Meucci. Walaupun sering dikaitkan sebagai pencipta telefon pertama di dunia, ciptaan teragung Alexander Graham Bell bukanlah telefon, sebaliknya "fotofon".

Pada 3 Jun 1880, Alexander Graham Bell menghantar mesej telefon tanpa wayar pertama pada "fotofon" yang baru diciptanya, peranti yang membenarkan penghantaran bunyi pada pancaran cahaya. Kejadian ini berlaku 19 tahun sebelum penghantaran radio tanpa wayar pertama.

Bell menyifatkan ciptaan fotofon sebagai pencapaian terbesar dalam hidupnya, tetapi kepentingan kerja Bell tidak diiktiraf sepenuhnya pada masa itu. Ia akan menjadi satu abad lagi sebelum karya Bell akan dihargai sepenuhnya.

Fotofon ialah peranti yang serupa dengan telefon kontemporari, kecuali ia menggunakan cahaya termodulasi sebagai alat penghantaran tanpa wayar dan bukannya elektrik termodulaso yang dibawa melalui wayar.

Dalam bentuk yang paling mudah, fotofon terdiri daripada cermin satah bahan fleksibel, di belakangnya suara pembesar suara diarahkan. Tekanan udara yang dijana oleh pertuturan menyebabkan cermin fleksibel bergetar menjadi cembung dan cekung secara berselang-seli, dengan itu menyerakkan dan memeluwapkan cahaya secara berselang-seli.

Pancaran cahaya yang kuat dipantulkan dari cermin bergetar ini. Apabila diperhatikan dari lokasi penerima, pancaran cahaya kelihatan berdenyut sepadan dengan frekuensi audio gelombang bunyi yang bertindak ke atas cermin.

Menukar pancaran cahaya berdenyut kembali kepada bunyi terbukti lebih sukar. Dalam satu eksperimen, Bell membina penerima menggunakan serbuk karbon hitam (Carbon black atau Lamp black ). Ia menghasilkan nada yang disifatkan Bell sebagai "sangat menyakitkan" pada telinga yang ditekan dekat dengan peranti.

Fotofon telah dicipta secara bersama oleh Alexander Graham Bell dan pembantunya Charles Sumner Tainter pada 19 Februari 1880, di makmal Bell di 1325 L Street di Washington, D.C. Kedua-duanya kemudiannya menjadi ahli penuh dalam Persatuan Makmal Volta, yang dicipta dan dibiayai oleh Bell.

Pada 3 Jun 1880, pembantu Bell itu berjaya menghantar mesej telefon suara tanpa wayar dari bumbung Sekolah Franklin ke tingkap makmal Bell, kira-kira 213 meter jauhnya.

Bell percaya bahawa fotofon adalah ciptaannya yang paling penting. Daripada 18 paten yang didaftarkan atas nama Bell sahaja dan 12 yang dikongsi dengan rakan usaha samanya, empat adalah untuk fotofon yang Bell rujuk sebagai "pencapaian terhebatnya. Beliau pernah memberitahu wartawan sejurus sebelum kematiannya bahawa fotofon  adalah "yang paling hebat" pernah dibuatnya, lebih hebat daripada telefon".

Fotofon adalah pelopor kepada sistem komunikasi gentian optik yang mencapai penggunaan popular di seluruh dunia bermula pada 1980-an. Paten induk untuk fotofon (U.S. Patent 235,199 Apparatus for Signaling and Communicating, dipanggil Photophone) telah dikeluarkan pada Disember 1880,beberapa dekad sebelum prinsipnya mula mempunyai aplikasi praktikal.

Sekiranya Bell sendiri merasakan ciptaan fotofon ini merupakan ciptaannya yang paling agung, mengapakah manusia masa kini ramai yang tidak tahu mengenai ciptaannya ini?

Ketika itu, Bell berharap fotofon baharunya ini boleh digunakan oleh kapal di laut. Beliau juga mengimpukan dapat melihat komunikasi tanpa wayar menggantikan talian telefon yang berselerak di sepanjang jalan-jalan bandar yang sibuk.

Fotofon berjaya diterima pakai dalam Tentera Laut Jerman pada permulaan abad ke-20. Ahli fizik Jerman Ernst Ruhmer mencipta penerima isyarat yang digunakannya untuk menghantar jarak sejauh 15 kilometer menggunakan lampu berkuasa tinggi yang disediakan oleh Tentera Laut.

Syarikat Siemens & Halske Jerman mengeluarkan unit secara komersial untuk Tentera Laut Jerman yang menawarkan komunikasi sehingga 11 kilometer menggunakan lampu carian kapal termodulasi suara. Kerajaan British dan Amerika Syarikat juga mengusahakan penambahbaikan teknikal kepada sistem Bell semasa Perang Dunia 1.

Malangnya, Bell gagal melindungi transmisinya daripada gangguan luar seperti awan, kabus, hujan, salji dan sebagainya, yang boleh mengganggu penghantaran cahaya dengan mudah. Tidak lama kemudian, transmisi radio Marconi mula jauh melepasi julat maksimum fotofon.

Hari ini, pancaran cahaya adalah pembawa maklumat utama di seluruh dunia, walaupun tidak dalam bentuk yang dibayangkan oleh Bell. Daripada menghantar isyarat cahaya secara tanpa wayar, ia kini dibawa oleh gentian optik merentasi benua.


5 Konsol Playstation Paling Rare Dan Paling Mahal

PlayStation asal, kini dikenali sebagai PS1, telah dikeluarkan di Jepun pada tahun 1994. Pada masa itu, ini adalah langkah yang berisiko kerana pasaran konsol permainan video sudah cukup tepu. 27 tahun kemudian, PlayStation telah menghasilkan beberapa konsol terlaris sepanjang masa.

Malah, PS2 ialah konsol permainan video terlaris sepanjang zaman, telah terjual lebih 155 juta unit di seluruh dunia. Selain itu, PS1 ialah konsol pertama daripada mana-mana jenama yang menjual lebih 100 juta unit.

Selama bertahun-tahun, PlayStation telah mengeluarkan beberapa konsol edisi khas merentas semua generasinya. Senarai ini termasuk beberapa konsol PlayStation paling jarang ditemui, kebanyakannya mustahil untuk ditemui hari ini dan yang boleh didapati pula bernilai beribu-ribu ringgit.

Kali ini, mari lihat beberapa konsol Playstation yang paling bernilai, jarang ditemui dan mahal yang pernah dikeluarkan.

Kit pembangunan Net Yaroze telah dicipta pada tahun 1996 sebagai usaha pertama Sony dalam pembangunan permainan indie. Kit ini direka oleh pencipta PlayStation Ken Kutaragi dan termasuk unit PlayStation penyahpepijat (debugging) berwarna hitam khas, kabel bersiri untuk menyambungkan konsol ke komputer peribadi dan CD yang mengandungi alat pembangunan PlayStation.

Net Yaroze telah dijual pada harga kira-kira $750. Angka rasmi untuk jumlah kit Net Yaroze yang terjual tidak pernah dikeluarkan, tetapi dilaporkan beberapa ribu telah dijual di seluruh dunia.

Beberapa permainan dan demo telah dibuat oleh penggemar dan permainan ini telah disusun ke dalam cakera demo yang dikeluarkan dengan majalah seperti majalah rasmi PlayStation UK dan PlayStation Underground. Di laman eBay, konsol ini dijual antara $1,150 – $2,000.

Edisi 10 Million PS1 adalah satu lagi konsol PlayStation yang misteri dan jarang ditemui. Maklumat mengenai konsol sukar diperoleh kerana ia dikeluarkan pada tahun 1997. Dilaporkan hanya 100 daripada konsol edisi terhad ini dibuat oleh Sony untuk memperingati pencapaian 10 juta konsol PS1 yang dijual di seluruh dunia.

Kononnya konsol Edisi PS1 10 Juta ini yang sama juga ada diberikan kepada pekerja Sony atau diberikan sebagai hadiah. Menurut seorang pengguna Reddit, 10 Million Edition PS1 adalah warna biru gelap dan mempunyai kemasan matte yang menarik. Beberapa buah konsol ini berjaya dijual pada harga antara $3,000 hingga $9,000.

Untuk meraikan pelancaran permainan video Warhammer 40,000: Squad Command untuk PlayStation Portable (PSP), THQ mempunyai enam konsol PSP edisi terhad yang dibuat untuk diberikan kepada 6 orang individu yang bertuah.

Konsol PSP Warhammer 40K: Squard Command telah dicipta oleh Games Workshop, sebuah pasukan pemodel profesional. Satu-satunya cara untuk mendapatkan salah satu konsol Warhammer PSP eksklusif ini adalah dengan menyertai acara cabutan bertuah THQ.

Hadiah lain dalam acaara itu termasuklah salinan permainan video Warhammer 40,000: Squad Command dan t-shirt. Setakat ini, tiada satu pun daripada konsol Warhammer 40K: Squad Command PSP khas ini telah dijual.

Konsol PlayStation 4 Briefcase Hitman adalah sangat unik dan jarang ditemui. Konsol ini adalah replika tepat beg bimbit yang digunakan oleh protagonis permainan Hitman. Konsol itu pada asalnya dibuat pada 2016 dan sepatutnya diberikan sebagai hadiah melalui pemberian hadiah yang diadakan oleh Square Enix, penerbit Hitman pada masa itu.

Bagaimanapun, menurut pemilik semasa Hitman Briefcase PS4, konsol itu sebenarnya tidak pernah diberikan kerana "sebab teknikal". Jadi, pembangun Hitman, IO Interactive memegang Briefcase PS4 Hitman itu sehingga syarikat itu memutuskan untuk memasukkan itu konsol sebagai hadiah untuk lelongan amal yang diadakan semasa musim cuti 2020.

Kali ini, Hitman Briefcase PS4 sebenarnya telah diberikan kepada pemenang lelongan amal tersebut. Beberapa bula kemudian, pemenang tersebut menjual konsol itu kepada pengguna Reddit "TheBlackVulture" untuk jumlah yang tidak didedahkan. Oleh itu, hanya sebuah sahaja konsol ini yang wujud.

Sebelum Sony mengeluarkan PlayStation 1 pada tahun 1994, salah seorang jurutera syarikat itu, Ken Kutaragi, telah mula berminat untuk mengusahakan permainan video selepas menonton anak perempuannya bermain dengan Nintendo Famicon (versi terawal Nintendo Entertainment System).

Kutaragi sebenarnya berjaya memperoleh kerjasama dengan Nintendo dan sebuah prototaip yang secara rasmi dipanggil Sistem CD-ROM Super NES telah dibangunkan. Dilaporkan 200 atau lebih daripada prototaip ini telah dibuat tetapi tidak pernah dijual kerana kerjasama itu menemui kegagalan.

Selama bertahun-tahun lamanya, sistem CD-ROM Super NES yang biasanya dipanggil "Nintendo PlayStation," hanya diketahui melalui cerita tentang sejarah PlayStation. Walau bagaimanapun, pada tahun 2015, khabar angin muncul bahawa prototaip Nintendo PlayStation itu telah ditemui.

Ia adalah satu-satunya Nintendo PlayStation yang wujud menjadikannya konsol PlayStation paling jarang ditemui di dunia. Pemilik PlayStation Nintendo tersebut Terry Diebold memegang konsol itu selama bertahun-tahun sebelum menjualnya melalui lelongan pada 2020 dengan harga $360,000.


5 Atlet Tertua Yang Masih Mampu Menjuarai Temasya Sukan

Sukan memerlukan tubuh seorang individu yang bergelar atlet, berada pada tahap optimum kekuatan dan pergerakannya.

Ini mengakibatkan majoriti atlet datang dari kelompok usia muda, ketika mereka masih berada dalam zon tubuh yang layak dikatakan terbaik, dalam segala aspek. Bagaimanapun ada juga ketikanya pakcik-makcik yang dah berumur serta terlalu lanjut usia, bukan saja mampu bersaing - bahkan memenangi acara yang dipertandingkan.

Tahukah anda siapakah pemenang pingat emas paling tua dalam temasya sukan yang dekat dengan kita? Berikut adalah lima individu berusia yang masih dapat bertanding dan bergelar juara.

Tak perlu kami tunjuk yang mana penembak paling tua kan?

Penulis yang baru nak masuk pertengahan usia pun dah mula rasa petanda nak lemah penglihatan mata. Jadi mengejutkan juga bila penulis tahu, pemenang pingat emas paling tua dalam sukan Olimpik adalah seorang penembak berusia 64 tahun dan 258 hari semasa dia mencatatkan rekodnya.

Oscar Swahn, penembak dari Sweden  bertanding dalam 3 temasya Olimpik, mendapat 3 emas, 1 perak dan 2 gangsa daripada pelbagai acara menembak yang dipertandingkan.

Rekod beliau memenangi acara 100 meter dalam temasya Olimpik Stockholm 1912 meletakkan Swahn sebagai pemenang pingat emas paling tua, masih gagal dipecahkan sehingga ke hari ini.

Penulis pula perlu berpuas hati dengan perasaan bangga setiap kali berjaya memasukkan benang ke dalam jarum, untuk menjahit pakaian yang koyak.

Sejarah sukan Komanwel menyaksikan satu rekod baru tercipta di temasya Komanwel Birmingham 2022.

George Miller, atlet boling padang dari Scotland menjadi atlet paling tua menang pingat emas serta bergelar atlet tertua menang sebarang pingat, pada usia 75 tahun 8 bulan.

Bertindak sebagai tukang pandu arah bagi seorang atlet kurang penglihatan, Miller dan pasukannya berjaya mengalahkan pasukan Wales dengan mata 16 berbalas 9 membolehkan Scotland mengutip emas yang unik pencapaiannya itu.

Lebih menarik, pencapaian Miller itu memecah rekod yang baru saja dibuat rakan senegaranya, atlet boling padang wanita bernama Rosemary Lenton yang memenangi pingat emas tiga hari sebelum Miller - pada usia 72 tahun.

Sehingga ke hari ini, pencapaian Dino Zoff memenangi Piala Dunia bersama pasukan kebangsaan Itali serta bergelar pemain tertua pernah menjulang piala berprestij itu belum dapat diatasi.

Lebih manis, kemenangan Itali dalam kejohanan Piala Dunia tahun 1982 diperolehi dengan Zoff yang bertindak sebagai penjaga gol turut memegang tanggungjawab besar sebagai kapten pasukan. Semua pencapaian itu dibuat ketika Zoff sudah berusia 40 tahun 4 bulan dan 13 hari.

Dalam kejohanan itu, beliau turut bergelar pemenang anugerah penjaga gol terbaik serta tersenarai dalam kesebelasan terbaik kejohanan.

Dia juga menjadi satu-satunya warganegara Itali bergelar juara dunia dan juga pemenang kejohanan bola sepak Piala Eropah yang telah dimenangi lebih awal dalam tahun 1968.

Bekas pemain badminton kesayangan negara kita walaupun mempamerkan prestasi yang sangat cemerlang, sebenarnya turut memegang beberapa rekod dunia 'paling tua' dalam sukan badminton.

Pada bulan Jun tahun 2017, Lee Chong Wei mencatat sejarah menjadi pemain paling tua bergelar pemain nombor 1 dunia dalam carta kedudukan Badminton World Federation (BWF) ketika berusia 34 tahun. Beliau juga bergelar pemain paling tua pernah memenangi kejohanan berprestij All-England selepas memenanginya pada tahun 2017.

Apakah kejohanan badminton paling tua masih dianjurkan? Kejohanan All-England. Chong Wei adalah pemain paling tua bergelar juara kepada kejohanan paling tua dunia.

Disebabkan oleh tempoh karier beliau yang panjang, Chong Wei juga memegang rekod sebagai pemain paling lama bergelar pemain badminton nombor 1 dunia secara keseluruhan (348 minggu) dan juga paling lama kekal pada kedudukan nombor 1 selama 199 minggu.

Acara larian pecut 100 meter merupakan antara acara paling berprofil tinggi dalam sukan antarabangsa, khasnya melibatkan sukan Olimpik. Siapakah pemenang tertua acara ini?

Pemegang rekod juara 100 meter paling tua usianya dipegang pelari Great Britain, Linford Christie yang melakukan larian kejuaraan dalam temasya Olimpik 1992 Barcelona, pada usia 32 tahun, 3 bulan dan 30 hari.

Walaupun catatan 9.96 saat yang dibuatnya melayakkan dia menang pingat emas, catatan terbaik peribadinya pula adalah 9.87 saat yang dibuat dua tahun kemudian.

Christie terus memegang rekod atlet tertua pernah memenangi acara 100 meter lelaki serta turut bergelar pemenang pingat paling tua dalam acara epik tersebut.

Bagaimanapun reputasi Christie tercalar beberapa tahun selepas era kemuncaknya - bila dia didapati positif ujian dadah yang mengakibatkan penyertaannya dalam mana-mana kejohanan digantung.


5 Filem Komedi Seram Paling Lawak

Bagi peminat filem, genre filem seram bukanlah sesuatu yang mampu menarik minat kebanyakan orang untuk menonton.

Ini kerana bukan semua orang mampu menghadap sebuah jalan cerita yang direka khusus untuk menakut-nakutkan anda. Ada yang tabah dan cekal, cuba menonton dalam bilik cerah dengan wajah ditutupi bantal setiap kali tiba adegan yang dijangka akan mengejutkan kita.

Jika anda tergolong dalam kumpulan peminat filem yang takut filem seram tetapi ingin menonton genre seram, mungkin filem komedi seram mampu membantu meredakan penerimaan anda. Filem mana patut anda tonton?

Berikut adalah lima filem komedi seram yang kami rasakan sesuai untuk mereka yang baru nak bermula jadi berani.

Sebuah filem berprofil rendah yang kurang promosi mungkin disebabkan kekurangan bajet, Tucker and Dale vs Evil merupakan filem seram komedi yang banyak bergantung kepada salah faham masyarakat Amerika Syarikat terhadap golongan 'hillbilly'; mereka yang tinggal di kawasan pedalaman di sana.

Sekumpulan pelajar kolej mengembara ke kawasan hutan untuk melakukan perkhemahan di satu tapak, yang dikatakan pernah berlakunya siri-siri pembunuhan yang dijalankan oleh golongan hillbilly terhadap orang luar yang hadir ke situ.

Selepas satu insiden berlaku memulakan persengketaan besar di antara dua pihak yang jauh berbeza perspektif hidup mereka, Tucker and Dale vs Evil bertukar menjadi sebuah filem yang sarat dengan komentar tentang perbezaan kelas, hak sama rata dan juga persepsi umum yang dibentuk oleh media yang berat sebelah.

Filem ini mempunyai banyak adegan lucu yang memecahkan suasana serta dialog yang cukup kelakar, jika anda memahami stereotaip terhadap golongan pedalaman yang sering dipopularkan orang urban di sana.

Walaupun sudah hampir dua dekad diterbitkan, filem Shaun of the Dead yang memaparkan dua sahabat karib cuba menyelamatkan diri ketika dunia berhadapan ancaman zombi - kekal sebagai antara filem klasik yang akan disebut apabila genre komedi seram disebut.

Mengambil inspirasi daripada siri filem George A. Romero dalam versi parodi, filem komedi ini memaparkan bermacam jenis situasi yang perlu dihadapi oleh individu-individu terlibat serta kesan perubahan hidup yang berlaku, ke atas hubungan mereka dengan individu lain dalam hidup mereka.

Filem ini mendapat sambutan hangat peminat filem di Britain selepas dilancarkan, kekal disenaraikan di antara filem komedi terbaik pernah dikeluarkan karyawan di sana - serta sering dikatakan antara filem terbaik dalam genre yang sedang kita bincangkan.

Bagi peminat filem, majoriti daripada anda lebih mengenali nama Sam Raimi sebagai pengarah filem adiwira Spider-Man dan juga filem Dr. Strange yang terbaru. Bagaimanapun bagi peminat filem komedi seram - Sam Raimi adalah legenda!

Beliau adalah individu yang bertanggungjawab mempopularkan genre komedi seram melalui trilogi filem Evil Dead, yang memulakan sebuah francais gergasi yang kini cukup dikenali ramai.

Terkenal sebagai pakar filem seram komedi, Raimi turut menggunapakai formula serupa dalam siri filem trilogi pertama Spider-Man lakonan Tobey Maguire, di mana wujud elemen seram yang berkesan diadunkan ke dalam filem tersebut khususnya apabila melibatkan watak penjahat seperti Green Goblin.

Tema sama juga diulangi dalam filem komedi seram 'Drag Me to Hell' yang membawakan watak seorang wanita cuba menyelamatkan diri daripada sumpahan seorang wanita Gipsi.

Jika anda menonton filem Dr. Strange In The Multiverse of Madness, anda juga akan mendapati filem tersebut mempunyai tema yang lebih gelap dan menakutkan berbanding filem adiwira itu yang pertama - tanpa melupakan elemen-elemen komedi yang direka khusus untuk meringankan tona filem.

Sekiranya Hollywood ada Sam Raimi, industri filem kita pula boleh berbangga dengan Allahyarham Mamat Khalid - seorang anak seni yang jelas menjadikan genre komedi seram sebagai identiti kerjanya.

Apabila bercakap tentang filem Mamat Khalid, pasti semua peminat filem tempatan tahu tentang populariti filem komedi seram.

Bermula dengan filem Zombi Kampung Pisang, beliau mula memperkembangkan idea tersebut untuk memulakan siri trilogi Hantu Kak Limah yang mendapat sambutan cukup hangat. Watak-watak rekaan beliau dalam filem itu seperti Hantu Kak Limah dan Usop Wilcha mempunyai impak besar dalam genre filem komedi seram kita.

Selain filem yang telah kami sebutkan, Mamat Khalid juga sempat mengeluarkan beberapa karya komedi seram lain, seperti Rumah Pusaka Di Simpang Jalan dan Werewolf Dari Bangladesh yang kurang impaknya terhadap sambutan penonton, tetapi tetap mampu mengeringkan gusi anda.

Nama James Wan, anak kelahiran Sarawak yang kini menjadi seorang warga Australia sering disebut sebagai salah seorang pengarah filem seram yang berbakat.

Memulakan karier sebagai pencipta filem 'Saw' yang kini menjadi sebuah francais besar, Wan meneruskan karier dengan menjadi pengarah filem seram seperti The Conjuring, Annabelle, Insidious dan pelbagai lagi - memahatkan namanya sebagai nama besar dalam genre seram.

Bagaimanapun menerusi filem Malignant, James Wan cuba melakukan pembaharuan terhadap demografi filem seramnya - dengan mengadunkan pelbagai genre ke dalam sebuah filem.

'Malignant' bermula sebagai sebuah filem seram biasa tetapi selepas beberapa babak, penonton akan mula menyedari banyak elemen-elemen komedi yang diselitkan ke dalam filem ini tanpa kita sedar atau tidak. Sehinggalah pada pertengahan cerita, filem ini terus bertukar genrenya dan tidak lagi mahu menakutkan kita.

Mengisahkan tentang seorang wanita bernama Madison yang menjadi mangsa dera suami sendiri mengakibatkan dia sering mengalami halusinasi, sehinggalah pada satu hari apa yang disangkakan halusinasi bertukar menjadi realiti depan mata.

Jika anda belum tahu apa-apa tentang filem ini, tonton dulu filem ini terlebih dahulu kerana keseronokan melayari jalan cerita 'Malignant', hanya dapat kita rasai apabila kita tidak tahu apa-apa tentang kisahnya.

Oh ya. Filem ini memang seram tetapi dalam seram, ada komedinya. Cuma anda kena pandai mencari kat mana kelakarnya.


Graphene: Bahan Berteknologi Tinggi Dari Bahan Buangan Sawit Malaysia

Satu ketika dahulu kami pernah menulis artikel mengenai 7 bahan paling kuat di Bumi dimana salah satu daripadanya adalah graphene. Menariknya, tidak ramai yang tahu bahawa bahan utama untuk menghasilkan graphene sebenarnya mudah didapati di Malaysia iaitu bahan buanga sawit.

Penemuan ini sudah tentulah merupakan satu berita gembira buat Malaysia kerana kini terdapat syariat daripada Malaysia yang sedang membangunkan teknologi pembuatan graphene ini. Apabila siap kelak, proses penghasilan graphene ini dapat dikurangkan.

Sebelum itu, mari kenali apa itu bahan yang dikenali sebagai graphene ini.

Graphene ialah alotrop karbon yang terdiri daripada satu lapisan atom yang tersusun dalam bentuk sarang lebah dua dimensi berstruktur nano. Namanya berasal daripada "grafit" dan akhiran -ene, mencerminkan fakta bahawa alotrop grafit karbon mengandungi ini banyak ikatan berganda.

Graphene mengalirkan haba dan elektrik dengan sangat cekap. Bahan ini menyerap cahaya dengan kuat dari semua panjang gelombang yang boleh dilihat, menyumbang kepada warna hitam grafit namun satu helaian graphene hampir lutsinar kerana kenipisannya yang melampau.

Para saintis berteori tentang potensi kewujudan dan pengeluaran graphene selama beberapa dekad. Ia berkemungkinan tanpa disedari dihasilkan dalam kuantiti yang kecil selama berabad-abad melalui penggunaan pensel dan aplikasi lain yang serupa grafit.

Ia mungkin diperhatikan dalam mikroskop elektron pada tahun 1962 tetapi hanya dikaji semasa disokong pada permukaan logam.

Pada tahun 2004, grapehene ditemui semula, diasingkan dan disiasat di University of Manchester oleh Andre Geim dan Konstantin Novoselov. Pada tahun 2010, Geim dan Novoselov telah dianugerahkan Hadiah Nobel dalam Fizik untuk eksperimen mereka mengenai bahan dua dimensi yang kini dikenali sebagai graphene ini.

Lebih menarik, graphene berkualiti tinggi terbukti sangat mudah untuk diasingkan. Graphene telah menjadi bahan nano yang berharga dan berguna kerana kekuatan tegangannya yang sangat tinggi, tahap konduksi elektrik, ketelusan, dan menjadi bahan dua dimensi yang paling nipis di dunia.

Pasaran global untuk graphene ialah $9 juta pada tahun 2012 dengan kebanyakan permintaan daripada industri penyelidikan dan pembangunan dalam semikonduktor, elektronik, bateri elektrik dan komposit. Permintaan untuknya semakin meningkat saban tahun.

Menariknya, melalui kajian yang dilakukan mendapati bahawa bahan utama pembuatan graphene ini sebenarnya terdapat begitu banyak di Malaysia. Grapehene boleh dihasilkan daripada sabut isirong kelapa sawit yang merupakan bahan buangan biasa dalam pengeluaran minyak biji sawit.

Secara anggaran kasar, 60 tan graphene setiap tahun boleh dihasilkan daripada 30k tan sabut sawit kering. Menyedari akan potensi besar mengenai pasaran graphene, Malaysia merancang untuk melakukan pelaburan menghasilkan graphene dalam skala yang lebih besar.

Antara usaha awal ke arah ini adalah melalui pelancaran Pelan Tindakan Graphene Kebangsaan 2020. Maklumat lanjut mengenai dokumen ini boleh didapati daripada salinan fail PDF melalui pautan di bawah:

Di bawah RMK11, Pelan Tindakan Graphene Kebangsaan (NGAP 2020) telah dilancarkan di bawah NanoMalaysia Berhad. NGAP 2020 telah mengaktifkan 61 projek, memfailkan 40 IP melibatkan 50 syarikat PKS tempatan, termasuk syarikat pemula dan PKS.

Projek-projek ini dianggarkan menyediakan 15,130 peluang pekerjaan langsung bernilai tinggi (termasuk kesan limpahan rantaian bekalan dan nilai). Sumbangan pendapatan syarikat tempatan dianggarkan lebih RM18.5 bilion dalam tempoh lima tahun pertama fasa pengkomersilan.

NGAP 2020 kini diteruskan di bawah RMK12 melalui Program GrapheneNovation. Bidang tumpuan untuk pembangunan graphene telah diperluaskan kepada Penderia, Penyimpanan Tenaga, Pengeluaran Tenaga dan Bahan Komposit Termaju. Selain biji sawit, graphene (dan hidrogen) boleh diekstrak daripada bahan buangan kilang sawit  atau singkatannya POME (Palm Oil Mill Effluent (POME).

Graphjet Technology, sebuah syarikat Malaysia yang diasaskan di KL pada 2019 akan menjadi pengeluar utama Graphene. Mereka membangunkan teknologi yang belum nkanselesai dipaten untuk menukar sisa buangan sawit kepada Graphene. Loji pengkarbonan pertama dijangka dibuka di Kuantan, Pahang.

Harga purata untuk Graphene ialah dari AS$300 hingga AS$400 setiap gram. Apabila kilang ini siap kelak, Graphjet dijangka akan menurunkan harga kepada antara AS$20 dan AS$25 setiap gram.

Bahan graphene ini mempunyai begitu banyak potensi dan aplikasi untuk digunakan dalam pelbagai industri antaranya pengangkutan, perubatan, elektronik, tenaga, pertahanan, penyahgaraman dll.

Graphjet baru-baru ini menandatangani perjanjian penggabungan dengan Energem Corp. Ia tidak lama lagi akan disenaraikan di Nasdaq yang akan mencipta nilai perusahaan sebanyak AS$1.49 bilion selepas penyenaraian.

Toyoda Trike yang berpangkalan di Jepun juga bekerjasama dengan Graphjet untuk mendapatkan bahan sumber untuk basikal EV. Agak menarik untuk melihat teknologi penghasilan graphene makin berkembang di Malaysia dan harapnya potensi besar dalam industri penghasilan graphene tidak akan dirosakkan oleh tangan-tangan orang politik yang hanya mementingkan perut mereka sendiri sahaja.


5 Perangai Manusia Moden Yang Sangat Menjengkelkan

Kita manusia, mempunyai pelbagai jenis ragam dan perangai masing-masing yang membawa kepada keunikan diri kita.

Ada perangai elok dan positif yang membuatkan ramai mesra dan mudah akrab dengan kita. Ada juga sesetengah individu yang mempunyai perangai, tabiat dan ciri-ciri yang agak menjengkelkan - tetapi sukar ditegur dek keengganan kita untuk menimbulkan sebarang konflik.

Setiap hari kita berdepan dengan ramai individu dan berikut adalah lima perangai orang yang menjengkelkan, tetapi perlu kita hadapi dengan tabah dan sabar - walaupun dalam hati mungkin nadanya jauh berbeza.

Salah satu perkara yang sangat-sangat ketara bagi sesetengah orang yang tidak ada bakat dalam komedi, mereka tidak mempunyai kemahiran yang digelarkan sebagai comic timing yang baik.

Cubaan mereka untuk membuat kelakar sukar difahami, tidak jadi serta hanya mengakibatkan orang lain keliru dengan apa yang berlaku.

Mungkin bagi golongan sebegini, selepas menyedari situasi sama sering berulang - mereka mula mengakhiri dialog lucu mereka dengan ketawa terhadap lawak atau cerita sendiri bagi menandakan apa yang mereka bualkan itu sebenarnya lawak.

Argh. Bual sikit, ketawa besar. Cerita sikit, ketawa besar. Duduk berborak dengan orang sebegini samalah seperti kita sedang berada dalam sitkom dunia nyata yang memerlukan audio ketawa bagi memastikan penonton ketawa.

Daripada 10 orang kenalan anda baik yang rapat ataupun sekadar rakan sepejabat, mesti ada sekurang-kurangnya seorang yang sangat suka bercerita tentang diri sendiri.

Apa dia buat hujung minggu, dia ke mana hari itu, dengan siapa dia lepak, anugerah apa dia menang, jejaka/gadis mana berjaya dia pikat bla bla bla...Anda faham-fahamlah sendiri.

Walaupun kita sedang melepak ramai-ramai pun dan masing-masing cuba nak berborak tentang satu sama lain, orang seperti ini mahu topiknya tertumpu kepada dia dan semua kisah menarik hidupnya.

Lebih aneh, kisah-kisah itu diceritakan tanpa sebarang permintaan. Sebagai contoh, bila orang lain tengah bercerita tentang melancong, dia menyelit "oh, aku pun baru ke sana minggu lepas..." sebelum bercerita panjang lebar tentang sesi pelancongan dia.

Satu perbuatan yang cukup menggelikan penulis setiap kali duduk di kedai makan, adalah apabila perlu mendengar orang lain berdeham bagi melegakan tekak akibat ada kahak. Dia punya tarik tu, bunyinya dah ala enjin motor pakai ekzos buluh nyaringnya.

Nak burukkan lagi keadaan, golongan sebegini tidak cukup dengan gemar berdeham - sebaliknya turut sama gemar meludah merata-rata.

Tengah berjalan ke kereta, dia meludah. Tengah tonton bola di stadium, dia boleh meludah di bahagian tangga. Tolonglah bang, geli tau tabiat abang tu. Kami sebutkan abang kerana jarang kami nampak wanita gemar meludah ni.

Selalunya lelaki. Selalunya juga lelaki tu suka pakai gelang dan bawa beg pouch. Tak tahulah kenapa.

Cuba anda muncungkan bibir anda rapat-rapat dan tarik angin ke dalam mulut. Bibir anda akan mengeluarkan satu bunyi ibarat belon yang sedang terlepas anginnya kan?

Dalam masa sama, cuba angkat tangan anda tinggi-tinggi, petik jari sehingga berbunyi. OK. Ulangi kedua-dua gerakan itu berulang kali dan selang selikan dengan panggilan 'waiter! Waiter!'

Memanggil pelayan kedai atau restoran dengan aksi sebegitu membuatkan kami secara automatik merasakan orang itu agak kurang adabnya. Tetapi aksi sebegitu kerap berlaku. Kami tak tahulah kenapa.

Mungkin bagi mereka yang melakukannya merasakan tidak ada apa-apa yang negatif tentang perbuatan itu. Tetapi cuba anda dipanggil sebegitu oleh orang lain semasa anda sedang bekerja. Bayangkan. Anda tak rasa seolah terhina ke dipanggil-panggil sedemikian rupa? Kita yang perlu menyaksikannya pun malu dengan perbuatan sebegitu, walaupun kita tak kenal siapa pelakunya.

Empat perangai menjengkelkan yang kami senaraikan di atas, secara rasminya tidaklah mengganggu kita secara fizikal. Namun yang terakhir ni - memang membuatkan sesiapa saja rasa sangat tidak selesa.

Ada segelintir individu kenalan kita, setiap kali dia berbual entah kenapa dia perlu meletakkan wajahnya sangat dekat dengan muka kita. Nak kata suara kita terlalu perlahan untuk didengari atau mungkin dia kurang pendengaran, tak pula.

Bukan saja jarak badan hampir, mereka ini juga perlu merenung muka kita dengan kadar fokus yang agak menakutkan sepanjang perbualan.

Perlu kami ceritakan di sini - kajian sains memang membuktikan ada di kalangan kita, wujud individu-individu yang otaknya mempunyai masalah untuk memproses kefahaman tentang ruang jarak peribadi. Mereka ini juga sukar untuk mentafsir rasa kurang selesa yang terpapar pada riak wajah orang lain.

Jika anda berhadapan dengan situasi sebegini, tenang dan jangan salah faham, dia bukannya tertarik kepada anda.


5 Batu Meteorit Paling Mahal Pernah Dijual

Asteroid ialah batu yang bergerak di angkasa lepas yang beredar di seluruh galaksi manakala meteor adalah batu yang memasuki atmosfera planet. Meteorit pula ialah ketulan yang lebih kecil yang sama ada pecah atau mengecut dalam kepanasan ketika proses kemasukan jatuh ke bumi.

Berat meteorit biasanya antara beberapa gram hingga beberapa kilogram. Meteorit boleh menjadi sangat mahal kerana sangat jarang ditemui. Sesetengah meteorit mempunyai komposisi bahan yang berlainan yang sangat jarang ditemui di muka bumi.

Kali ini pihak Iluminasi ingin kongsikan beberapa batu meteort yang pernah ditemui dan mempunyai nilai yang sangat tinggi kerana ianya sukar ditemui.

Batu yang dinamakan sebagai Bur-Abor ini merupakan spesimen meteorit ditemui di Kenya pada tahun 1997. Ia telah dijual di Los Angeles pada Mei 2021 di lelongan anjuran Bonhams pada harga $600,000-$800,000.

Batu ini sangat jarang dtemui, tercipta selama berjuta-juta tahun perjalanan di angkasa lepas sementara batu itu masih menjadi sebahagian daripada teras cair logam berat asteroid.

Sebahagian daripada batu ini dipamerkan di Muzium Sejarah Alam London. Jisim utama yang dijual di Bonhams seberat 274 kg dan tidak pernah diberus atau dibersihkan, mengekalkan keaslian permukaan batu itu.

Meteorit Conception Junction ditemui pada tahun 2006 berhampiran bandar dengan nama yang sama, yang mempunyai populasi hanya 202 orang. Seorang petani menjumpai batu itu tertimbus di sebuah bukit dan akhirnya membawanya menemui ahli geologi di Universiti Washington, St. Louis yang mengatakan batu tersebut amat jarang ditemui dan bernilai lebih $750,000.

Meteorit ini adalah jenis pallasit besi daripada jenis yang jarang ditemui dengan berat 37.5 paun. Karl Aston, yang menemui batu itu, telah mendermakan sebahagian besar daripadanya kepada muzium dan universiti, walaupun sebahagian daripadanya masih boleh dibeli.

Randy Korotev, ahli geokimia yang mengenal pasti batu itu, mempunyai istilah untuk apa yang orang bawa kepadanya yang dia panggil "meteorwrongs," iaitu batuan darat atau sedimen yang kelihatan pelik sehingga orang menganggap ia mesti makhluk luar angkasa. Malangnya, hanya 20 meteorit pallasit secara keseluruhannya pernah ditemui di Amerika Syarikat.

Meteorit Brenham jatuh ke bumi sekitar 20,000 tahun lalu dan ditemui di Kiowa County, Kansas pada tahun 1882. Batu ini adalah pallasite yang terbentuk daripada besi berbatu. Apabila dipotong, pallasit mendedahkan kristal olivin berkilat (juga dikenali sebagai peridot) yang telah terbentuk di bahagian dalam batu.

Meteorit ini ditemui berhampiran Kawah Haviland jadi dianggap dari meteor yang sama yang membuatnya. Jisim utamanya adalah seberat 1,430 paun dan bernilai $934,680.32.

Terdapat beberapa spesimen meteorit Brenham yang wujud. Dua yang utama ialah yang ini yang kini dalam koleksi peribadi di Texas dan yang kedua yang dinamakan "The Space Wanderer," yang seberat 1,000 paun dan dipamerkan di Greensburg Kansas di The Big Well.

Meteorit Willamette ialah meteorit 15.5 tan yang diperbuat daripada besi dalam konfigurasi oktahedrit sederhana. Meteorit ini mempunyai rupa yang licin kerana permukaannya mencair apabila ia memasuki semula atmosfera.

Asteroid dengan teras besi cair seperti Meteorit Willamette menghasilkan ketulan seperti ini apabila berlanggar dengan asteroid lain, yang mendedahkan teras dan mencipta serpihan yang boleh menjadi meteorit. Ini mungkin berlaku berbilion-bilion tahun yang lalu, walaupun tiada siapa yang boleh mengatakan dengan pasti.

Ia telah dipamerkan di Muzium Sejarah Semula Jadi Amerika di New York sejak 1906, kini bernilai sekitar $1.1-$1.3 juta. Terdapat kira-kira 25,000 meteorit di bumi, tetapi hanya 600 daripadanya diperbuat daripada besi.

Ia ditemui pada tahun 2000 di pergunungan Fukang dan merupakan sejenis meteorit yang dikenali sebagai pallasit, diperbuat daripada besi berbatu dengan pembentukan kristal olivin atau magnesium silikat besi. Strukturnya disusun dalam apa yang dipanggil matriks nikel-besi.

Meteorit ini dipercayai berusia 4.5 bilion tahun, bermakna ia adalah batu yang jatuh ke bumi yang kira-kira umur bumi itu sendiri. Selepas ia ditemui di China, ia mempunyai berat 2,211 paun.

Seorang peniaga China mengeluarkan seketul 44 paun daripadanya dan menunjukkannya di Pameran Permata dan Mineral Tucson. Sejak itu meteorit ini mula disiasat dan kini dianggap paling jarng ditemui dan tertua daripada semua meteorit yang pernah ditemui di muka Bumi..


Lelaki Dan Depresi : Barah Mental Yang Menghantui Masyarakat Kita

Perubahan dunia akibat pandemik Covid-19 menyebabkan banyak keluarga terpaksa mengharungi detik-detik sukar. Di tengah-tengah semua ini, seorang lelaki bergelar suami terpaksa mengepalai ahli keluarga cuba berdepan tekanan hidup yang semakin meruncing.

Aspek kewangan menjadi beban utama gagal ditangani dengan cermat, membawa kepada kesan dalam aspek psikologi disebabkan keinginan diri untuk terus bergelar ketua keluarga yang dihormati dan mampu terus berdiri.

Malangnya saban hari, kita semakin kerap dikejutkan berita berkaitan lelaki yang telah bergelar suami dan bapa menamatkan nyawa sendiri dek tak tahan terhimpit masalah peribadi. Persoalannya - apa ang mendorong ramai golongan lelaki  hilang arah, sanggup mengorbankan diri sendiri?

Sebelum kita masuk ke perbincangan statistik dan fakta yang lebih serius, ingin penulis ceritakan berkenaan seorang kenalan baik penulis, yang baru saja meninggal dunia sebulan sebelum artikel ini ditulis. Syukurlah dia bukan antara mereka yang nekad membunuh diri.

Kami bersekolah bersama selama 5 tahun semasa peringkat menengah. Hubungan kami mula putus sejak kami sama-sama masuk ke peringkat pendidikan tertiari. Tamat pengajian, rakan penulis ini tak menunggu lama untuk jadi seorang yang agak berjaya ekoran kemahirannya.

Dia menjadi antara kumpulan pelajar terawal di antara kami menjalankan perniagaan sendiri, sering rapat dengan orang kenamaan serta diberikan peluang menyertai ekspo-ekspo kejuruteraan anjuran kerajaan.

Syarikat yang dibangunkan beliau bersama rakan kongsinya tampak terus rancak membangun dan dia melalui perkongsian media sosial beliau, nampak bahagia bersama isteri dan anak dua orangnya. Semua itu kekal sehinggalah sekitar tahun 2017, bilamana dia mula menghilangkan diri dari kenalan, sahabat dan juga sanak-saudara.

Ada sekali-sekala dia bertanya khabar, mengucapkan selamat ulang tahun dalam kumpulan mesej namun keseluruhannya dia menyepi.  Sehinggalah sekitar penghujung tahun 2021, kami diberitahu beliau mula sakit dan kesihatannya uzur.

Namun ramai yang lupa jatuh ketika di puncak lebih dahsyat berbanding jatuh ketika duduk di bawah. Isteri beliau yang sebelum rajin berkongsi foto berdampingan suami menyertai majlis makan malam, membuka mulut menceritakan situasi sebenar.

Selepas perniagaannya bungkus atas bermacam faktor, kenalan penulis cuba mencari pekerjaan namun jarang temuduganya berhasil.

Disebabkan badan yang semakin uzur akibat masalah jantung, kedua-dua mereka mengambil keputusan untuk pulang ke kampung bagi mengurangkan beban kewangan.

Tanpa sumber pendapatan, kedua-duanya berniaga nasi dan kuih di tepi jalan bagi menyara hidup.

Dek kerana rasa segan dengan sahabat yang dikatakan berjaya menurut kata kenalan ini sendiri kepada isterinya, kenalan penulis mendiamkan diri tidak lagi menghubungi sesiapa untuk cuba membantu memperbaiki situasi atau meringankan beban kewangan yang mereka tanggung.

Itulah yang dia dan isterinya lakukan untuk beberapa tahun, cekal menyiapkan jualan setiap pagi. Sehinggalah si suami hanya mampu sekali-sekala menolong akibat penyakit. Akhirnya dia meninggal dunia di atas katil hospital akibat kegagalan pernafasan .

Kami sebagai sahabat selepas mengetahui kealpaan kami, mula mempersoalkan kenapasi kenalan tidak menghubungi saja kami bagi membolehkan bantuan dihulurkan.

Realitinya kami tahu sekiranya kami diletakkan dalam kedudukan serupa, kami pun berkemungkinan besar akan melakukan perkara sama - memilih mendiamkan diri daripada membuka mulut bercerita.

Ini kerana kami lelaki. Setiap lelaki normal ada egonya untuk jadi seorang yang mampu menyara keluarga.

Berbeza dengan kisah di atas yang berakhir dengan kematian di atas katil hospital, di luar sana semakin ramai lelaki baik bergelar suami atau sang bapa memilih jalan mudah membunuh diri dek tekanan hampir sama.

Sejak tahun 2015 sudah dilaporkan 65% daripada kes bunuh diri melibatkan warga tempatan dan warga asing dilakukan oleh orang lelaki. Bagaimanapun harus diperjelaskan, berlaku perubahan ketara ketika era pandemik di mana kes kematian bunuh diri melibatkan wanita naik hingga 4 kali ganda melebihi lelaki.

Apa yang menakutkan, majoriti kes bunuh diri yang berlaku beberapa tahun kebelakangan ini melibatkan golongan anak muda tak kira jantina berusia 15 hingga 18 tahun, merangkumi hampir 1/2 jumlah keseluruhan kes.

Apabila kita memfokuskan perbincangan kita kepada subjek kes bunuh diri melibatkan lelaki, kes yang berlaku biasanya cukup tragis. Formatnya hampir sama.

Suami larikan anak-anak lalu mencampak anak-anak dahulu dari bangunan tinggi, sebelum dia terjun. Suami membunuh anak-anak dan isteri dahulu, sebelum mencabut nyawa sendiri. Ada juga lelaki yang putus cinta bertindak membunuh diri, selepas membunuh bekas teman wanitanya.

Takut mendengar penerangan tentang apa yang berlaku. Kita yang hanya mendengar cerita, tak tergambar bagaimana tegang situasinya ketika kejadian.

Satu statistik yang tidak enak dikongsikan adalah berkaitan kenaikan jumlah kes cubaan bunuh diri yang membimbangkan di negara kita.

Dalam laporan bulan Mac tahun 2022 oleh New Straits Times, PDRM melaporkan kenaikan jumlah kes cuba bunuh diri setiap tahun; 193 (bagi tahun 2016), 256 (2017) 261 (2018), 241 (2019), 223 (2020) dan 312 (2021).

Majoriti kes cuba bunuh diri atau 67.9% adalah melibatkan individu lelaki, dengan 60.3% daripada keseluruhan kes melibatkan inidividu berusia 19 ke 40 tahun (133 lelaki, 57 perempuan). Punca utama kebanyakan kes ini berlaku direkodkan akibat tekanan mental dan masalah kewangan.

Berdasarkan trend semasa, Malaysia mempunyai kadar 5 kes bunuh diri setiap hari, menjadikan kita negara paling teruk kadarnya jika dibandingkan dengan negara lain yang majoriti rakyatnya orang Islam.

Kes-kes bunuh diri melibatkan lelaki dilaporkan berlaku kerana satu punca utama.

Golongan lelaki mempunyai masalah untuk menangani tekanan mental dengan lebih baik jika dibandingkan dengan wanita. Lelaki juga enggan bercerita tentang masalah mental atau masalah yang sedang mereka hadapi kepada orang lain, kadangkala termasuklah kepada pasangan sendiri.

Ekoran daripada kelemahan-kelemahan ini, ramai lelaki memilih untuk terus cuba berhadapan masalah yang tidak mampu mereka tangani sendirian sehingga akhirnya ada yang terpaksa memilih jalan keluar, di luar batasan pemikiran.

Situasi ini tidaklah hanya terhad kepada negara kita, bahkan turut sama berlaku di kebanyakan negara berbeza apabila kita bercakap tentang pelaku lelaki.

Seperti yang penulis ceritakan - perangai atau peel seorang lelaki memang sukar untuk menerima dirinya jatuh atau gagal.

Sekiranya situasi itu menghempap dirinya, dia gemar mendiamkan rasa kekecewaan terhadap dirinya sendiri berbanding membuka mulut, berkongsi penderitaan yang ditanggungnya.

Seandainya pasangan anda baru saja hilang pekerjaan, hilang sumber pendapatan atau sedang bergelut dengan masalah yang menggugat kedudukannya sebagai 'ketua keluarga', rajin-rajinlah bertanya khabar dia.

Jika anda mempunyai kenalan yang anda tahu sedang mengalami masalah, jangan berat mulut atau kaki untuk menjenguk mereka. Hubungi semula rakan yang tiba-tiba diam menyepikan diri.

Penulis banyak belajar daripada pengalaman pertama berhadapan sahabat yang memilih untuk memencilkan diri, menebalkan rasa malu daripada berani menceritakan kepada rakan terdekat yang sepatutnya layak membantu.

Akhirnya kami kumpulan rakan hanya mampu menuding jari, menyalahkan diri sendiri dan satu sama lain kerana gagal cakna dengan keadaan saudara kami. Mujur kami hanya berhadapan dengan rakan yang hidupnya berdepan kesulitan tetapi meninggal dunia di atas katil hospital.

Selepas setiap kes bunuh diri yang berlaku, pasti ada pihak yang akan menyalahkan si mati yang memilih jalan mudah daripada terus cekal mengharungi hidup dalam tekanan. Dalam perspektif berbeza, ada juga pihak bertindak menyalahkan diri sendiri, kerana gagal mengambil berat lebih awal.

Tindakan 'menyibuk-nyibuk' anda itu mungkin dapat menyelamatkan satu nyawa daripada melakukan tindakan yang bodoh - yang bagi mereka, adalah satu-satunya jalan keluar yang mereka ada.


Sejarah Sukan Komanwel : Sukan Empayar British

Selain Sukan Olimpik, Sukan Komanwel juga merupakan antara festival sukan peringkat antarabangsa yang dinanti-nantikan oleh banyak atlett, termasuklah dari Malaysia. Seperti Sukan Olimpik, Sukan Komanwel juga dianjurkan setiap 4 tahun.

Berbeza dengan Sukan Olimpik, Sukan Komanwel walau bagaimanapun hanya boleh disertai oleh negara-negara dalam persekutuan Komanwel yang dikenali sebagai negara-negara Komanwel dan Malaysia merupakan salah satu daripadanya.

Mengikut rekod, Malaysia pernah menjadi tuan rumah penganjuran Sukan Komanwel pada tahu 1998. Malah, pencapaian atlet Malaysia dalam sejara penganjuran Sukan Komanwel juga cukup membanggakan di mana sudah banyak pingat emas pernah dirangkul atlet kita dalam pelbagai acara sukan.

Konsep acara sukan Komanwel telah diperkatakan di kalangan negara Komanwel sejak kelahiran semula Sukan Olimpik. Pertandingan sukan yang menghimpunkan ahli-ahli Empayar British pertama kali dicadangkan oleh Reverend Astley Cooper pada tahun 1891.

Beliau telah menulis artikel dalam akhbar The Times mencadangkan "Peraduan dan Festival Pan-Britannic-Pan-Anglican setiap empat tahun sebagai cara meningkatkan muhibah dan persefahaman yang baik terhadap Empayar British".

Pada tahun 1911, 'Festival of Empire' telah diadakan di London untuk meraikan pertabalan Raja George V. Sebagai sebahagian daripada perayaan itu, Kejohanan Antara Empayar telah diadakan di mana pasukan dari Australia, Kanada, Afrika Selatan dan United Kingdom bertanding dalam acara seperti tinju, gusti, renang dan olahraga.

Trofi berupa piala perak setinggi 2 kaki 6 inci dan seberat 340oz sumbangan Lord Lonsdale telah disampaikan kepada negara yang menang iaitu Kanada.

Tiada perkembangan lanjut berlaku sehingga 1928 ketika Sukan Olimpik sedang berlangsung di Amsterdam. Kemesraan dan persahabatan yang dikecapi antara atlet Sukan Komanwel pada ketika itu antara atlet dari empayar menghidupkan semula idea penganjuran Sukan Komanwel.

Sukan Komanwel pertama, dikenali sebagai Sukan Empayar British pada masa itu, telah diadakan di Kanada pada tahun 1930 di Hamilton, Ontario. 'Bobby' Robinson, yang merupakan pemain utama dalam olahraga di Kanada pada masa itu, adalah penggerak di sebalik acara itu.

Penganjuran pertama ini melibatkan 400 atlet dari 11 negara. Untuk membantu menampung kos perjalanan bagi negara yang hadir bertanding, City of Hamilto menyediakan peruntukan sebanyak $30,000.

Sokongan untuk konsep itu datang dari England, Scotland, Wales dan Ireland dengan keputusan bahawa pasukan yang kuat dihantar ke Kanada. Pasukan yang bertanding juga datang dari Australia, New Zealand, Bermuda, Guiana British, Newfoundland dan Afrika Selatan.

Acara yang dipertandingkan pada penganjuran pertama ituu terdiri daripada olahraga balapan dan padang, renang, mendayung, tinju dan gusti dan boling padang.

Kejayaan penganjuran pertama di Hamilton pada tahun 1930 memberikan insentif yang cukup untuk meneruskan penganjuran sukan ini untuk edisi yang berikutnya. Sejak 1930, ia telah dianjurkan setiap empat tahun kecuali 1942 dan 1946, apabila ia terganggu akibat Perang Dunia II.

Dari tahun 1930 hingga 1950 penganjuran sukan itu dikenali sebagai Sukan Empayar British, kemudian namanya ditukar kepada Empayar British dan Sukan Komanwel sehingga tahun 1962.

Dari tahun 1966 hingga 1974 namanya sekali lagi ditukar kepada gelaran Sukan Komanwel British dan dari tahun 1978 dan seterusnya sehingga kini dikenali sebagai hanya Sukan Komanwel.

Walaupun Sukan lain di seluruh dunia telah diasaskan atas faktor geografi atau iklim seperti Asia, Pan Am, Sukan Afrika dan Sukan Olimpik Musim Sejuk, Sukan Komanwel telah diasaskan berdasarkan sejarah. Ciri unik Sukan Komanwel ialah menjadi satu-satunya Sukan yang berkongsi bahasa yang sama.

Semua atlet dan pegawai boleh bercakap antara satu sama lain dalam bahasa Inggeris, mewujudkan suasana yang menyebabkan Sukan Komanwel dikenali sebagai "Friendly Games" atau "Sukan Mesra".

Dari bandar raya tuan rumah pertama Hamilton di Kanada, Sukan ini telah diadakan di kebanyakan Negara Komanwel utama. Kanada sekali lagi mengadakan temasya di Vancouver pada 1954, Edmonton pada 1978 dan Victoria pada 1994. Australia juga pernah mengadakan temasya itu sebanyak empat kali, Sydney pada 1938, Perth 1962, Brisbane 1982 dan Melbourne pada 2006.

Pada 1998, Kuala Lumpur di Malaysia menjadi tuan rumah temasya sukan ini buat pertama kali di negara Asia. Pada tahun 2010, Sukan itu kembali ke Asia dan diadakan di Delhi.


5 Permainan Video Arked Paling Lejen di Malaysia Era 90-an

Satu masa dahulu, arked permainan video merupakan medan peminat permainan video menguji kehandalan, selain menjadi bentuk perniagaan yang sangat menguntungkan pengusahanya.

Berbeza dengan taman permainan video zaman sekarang yang lebih mesra keluarga, arked video dulu pula agak kurang mesra orang ramai. Hanya mereka yang benar-benar meminati permainan video, sanggup bersesak dengan orang ramai menghidu asap rokok - akan ke sana menikmati judul-judul arked lejen.

Ada lima judul permainan arked yang popular di kalangan ahli masyarakat kita,menjadi kegilaan ramai serta mengakibatkan puluhan ringgit tanpa kita sedar berlakunya pembaziran.

Sebelum terbitnya Virtua Cop, tidak banyak judul permainan video yang mampu memberikan sensasi tembak menembak setangkas judul ini.

Virtua Cop mampu meletakkan 2 pemain serentak, ebagai anggota polis yang bertanggungjawab membasmi jenayah dalam siri-siri adegan yang kreatif dan inovatif. Lebih mengagumkan judul ini juga menjadi antara permainan arked terawal menggunakan sistem grafik bertekstur 3 dimensi.

Berkat popularitinya, Virtua Cop menjadi antara judul paling laku jualannya bukan saja di Jepun bahkan turut sama bergelar judul 10 paling popular di Amerika Syarikat.

Populariti ini mendorong penerbitnya Sega untuk turut sama menerbitkan judul sama dalam format mesin konsol rumah dan PC, yang boleh dimainkan menggunakan tetikus.

Tetapi semua itu tak sama. Bagi mereka yang pernah merasai pengalaman menembak menggunakan pistol di arked bersama rakan-rakan, mereka tahu hanya arked mampu memberikan pengalaman yang pada ketika itu diiktiraf jauh mendahului zaman.

Sebelum kemudahan alat pengawal stereng mula dikeluarkan bagi kegunaan rumah, ramai anak muda zaman perlu merasai pengalaman berlumba dengan mesin arked. Mesin Daytona USA mampu memberikan sensasi pemanduan yang seronok dirasai siap dengan gear manual lagi.

Lebih mengagumkan rekaan kabinet arked itu mempunyai fungsi stereng yang memberikan maklum balas tekanan, membolehkan pemain merasai tindak balas kereta hanya dari pergerakan dan tekanan stereng.

Bagaimanapun hanya arked-arked tertentu saja mampu memiliki mesin ini. Kosnya agak tinggi.

Setiap satu unit berkembar yang mampu dimainkan dua pemain dan mempunyai binaan mirip kokpit kereta sebenar lengkap dengan pembesar suara individu; dijual pada harga USD20,000 di Amerika Syarikat.

Harga yang sangat tinggi tidak menghalang sesetengah pengusaha tempatan memberanikan diri membeli unitnya. Khasnya apabila dua unit mesin ini disambungkan, membolehkan empat pemain dapat berlumba serentak.

Bila cukup ada 4 orang bermain sekali - memang seronok kena sorak dengan kawan-kawan kalau menang.

Jika Virtua Cop memperkenalkan judul menembak generasi baru kepada ramai pemain, permainan tembak menembak Time Crisis keluaran syarikat Namco pula membawa satu perubahan radikal yang mengubah genre itu.

Pengenalan pedal yang perlu dipijak dengan kaki bagi mengawal gerakan sembunyi dan menembak menjadi faktor utama kenapa judul ini diterima baik peminat. Time Crisis benar-benar mampu membuatkan pemainnya merangka strategi - adakah selamat untuk keluar menembak atau lebih baik kekal berlindung.

Ekoran aksinya yang mantap, melihat individu cuba bermain Time Crisis saja sudah cukup menghiburkan. Lebih menghiburkan apabila ada pemain-pemain baru yang terus memijak pedal bersembunyi kerana takut terkena peluru - mengakibatkan masa tamat.

Populariti judul ini membolehkan Time Crisis diperkembangkan dalam beberapa siri sambungan seterusnya, kali terakhir dikeluarkan pada tahun 2015 menerusi Time Crisis 5.

Versi terbaru ini memperkenalkan kawalan dua pedal serentak untuk seorang pemain, membolehkan pemain bertukar-tukar tempat bersembunyi semasa permainan menambahkan lagi debarannya.

Secara jujur penulis tak tahu berapa ringgit penulis telah habiskan bermain judul ini.

Keunikan yang dimiliki Cyber Troopers: Virtual On membolehkannya tampak jauh berbeza berbanding judul-judul arked lain sezamannya. Cyber Troopers: Virtual On atau lebih dikenali sebagai Virtual On adalah judul pertarungan 1 lawan 1 robot-robot gergasi.

Datang dengan dua kabinet siap dengan tempat duduk dan kokpit kawalan yang aneh, tidak ada judul lain serupa dengannya.

Pemain diberikan kawalan ke atas robot pilihan mereka menggunakan dua kayu bedik (joystick) yang dipasangkan dengan pemicu dan butang. Semua kawalan dan tembakan dilakukan seolah-olah kita benar-benar berada dalam kerangka robot tersebut.

Judul ini mempunyai grafik yang cantik serta rekaan robot yang menarik. Setiap robot gergasi mempunyai perwatakan tersendiri yang membezakan kemampuannya. Sensasi mengelakkan serangan pihak lawan yang diberikan judul ini, belum pernah penulis dapat rasai dalam judul-judul lain sehingga kini.

Selepas demam Daytona USA mula reda di negara kita, peminat sukan perlumbaan maya mula tercari-cari apakah judul seterusnya yang mampu memenuhi permintaan mereka.

Pada ketika itu juga ramai peminat komik Jepun turut menggilai siri 'Initial D', memaparkan seorang pemuda penghantar makanan yang cekap memandu sebuah kereta lama menuruni bukit berliku.

Dek kegilaan peminat terhadap siri itu, muncul sebuah judul permainan video arked keluaran syarikat Taito diberikan judul 'Side by Side' - yang memaparkan kenderaan dunia sebenar dalam perlumbaan.

Seperti Initial D, Side by Side membawakan budaya lumba haram Jepun, merekabentuk semua laluan berbukit atau 'touge' yang sering dijadikan trek perlumbaan anak muda, untuk dijadikan pentas berlumba secara maya.

Side by Side dikeluarkan sebanyak dua judul di arked sebelum pengenalan mesin arked Taito baru mengubah judul ini kepada nama barunya 'Battle Gear.' Sehingga kini mesin ini masih mudah didapati di taman-taman permainan dalaman di negara kita, mampu menempatkan dua pemain dalam satu-satu masa.

Cuma penyelenggaraannya agak longlai. Pusing stereng pun kadangkala kereta tak bergerak. Kereta pun jalan lurus saja.


8 Lagu Melayu Yang Bertemakan Keindahan Alam Sekitar

Penghasilan karya lagu seringkali membawakan tema cinta dan perasaan di dalam mesejnya. Namun ada ketikanya lagu-lagu luar biasa yang membawa tema jauh lari daripada kebiasaan seperti mesej menjaga alam sekitar.

Lagu-lagu bertemakan persekitaran merupakan satu kelaziman dalam terbitan muzik antarabangsa, sayangnya lagu sebegini mungkin kurang permintaannya sehinggakan kurang juga usaha penerbitannya dilakukan. Walaupun begitu karya berbahasa Melayu yang menampilkan tema sedemikian tetap ada.

Berikut adalah lapan buah karya berbentuk lagu yang membawa kepada mesej kecintaan alam, yang semakin hari semakin rosak dipunahkan tangan manusia yang alpa.

Inilah satu-satunya lagu dari kumpulan nasyid dalam senarai ini. Gabungan alunan nasyid dan muzik Latin membuatkan lagu ini senang didengar oleh setiap golongan. Percubaan mencampur adukkan alunan muzik oleh kumpulan Nowseeheart ini wajar dipuji.

Dicipta pada tahun 2002, sesiapa sahaja yang masih belajar di sekolah atau institusi pengajian tinggi ketika ini pasti pernah mendengar lagu ini. Nowseeheart adalah sekumpulan bekas pelajar dari Sekolah Menengah Kebangsaan Kuala Lumpur. Lagu ini juga boleh dikatakan sebagai seruan dakwah mereka kepada masyarakat untuk mencitai alam sekitar.

Hitam Putih Kehidupan merupakan lagu di dalam album kompilasi penyanyi yang terkenal iaitu Sheila Majid, Sharifah Aini, Sudirman Haji Arshad, Azlina Aziz, Jay Jay dan ramai lagi. Album kompilasi ini merupakan terbitan EMI bersama Jawatankuasa Album Anti Dadah (ANDA) yang dikeluarkan pada tahun 1987.

Lagu ini juga sebagai usaha untuk memerangi gejala dadah pada masa itu dan mendapat sokongan daripada Perdana Menteri ketika itu, Tun Dr. Mahathir Mohamad dan Datin Seri Dr. Siti Hasmah (kini bergelar Tun).

Walaupun lirik lagu ini tidak mengandungi banyak cerita mengenai alam sekitar, namun kami sertakan juga di dalam senarai ini. Jika diperhatikan pada bait-bait lirik lagu ini, boleh difahami lagu ini menyeru anak muda yang rosak akhlaknya angkara dadah untuk kembali kepada fitrah asal dan melihat keindahan alam serta kebesaran tuhan.

Mungkin ramai tidak mengenali Luciana Francissca Peter (lahir 6 September 1961) anak kelahiran Klang Selangor yang pernah popular suatu masa dulu. Anak kepada askar British yang bertugas di Malaya ini juga adalah penulis lirik lagu yang cukup hebat.

Lagu Oolala Tropika adalah ciptaan Manan Ngah manakala S. Amin Shahab sebagai penulis lirik. Sesiapa yang mendengar lagu ini pasti dapat mengimbau kembali kenangan lalu tidak kiralah berjalan-jalan di pantai bersama keluarga atau bersama rakan-rakan sekampung.

Tak pernah jemu dengar lagu kak Francisca. Berkali-kali tukar handphone pun, tetap masukkan balik lagu Francisca. Lagu tropika ni aku dengar dari zaman sekolah rendah lagi.

Tengah masak kat dapur buka lagu ni terus memekak aku nyanyi. Feeling nak ada suara macam kak Fran. haha. Masak pun jadi laju tau. Sebab lagu ni naikkan semangat saya.

Terima kasih kak Fran sebab hadiahkan saya suara yang sangat merdu dengan nyanyian lagu yang sedap didengar dan disemat erat dalam jiwa.

Begitulah antara komen pengguna youtube bernama Syamil Syalif di video lagu Oolala Tropika. Penulis juga sependapat dengan beliau. Lagu ini amat nostalgik.

Diterbitkan dalam tahun 1999, lagu 'Pusaka Rimba' pada pengenalannya menggabungkan penyanyi wanita ikonik Ziana Zain serta seorang pendatang baru ketika itu bernama Dayang Nurfaizah yang mempunyai kemampuan vokal yang tak kurang hebatnya.

Lagu tersebut yang ditulis oleh Azlan Abu Hassan bersama Azalea membawakan rentak R&B, menjadi single kedua kepada sebuah album kompilasi yang diberikan judul 'Jelita Hebat'.

Walaupun mungkin tidak sepopular lagu-lagu lain dalam senarai ini, lagu ini tetap mendapat sambutan baik peminat tempatan, berjaya memasuki carta 10 teratas stesen radio tempatan serta tercalon sebagai salah satu lagu terbaik Anugerah Industri Muzik bagi tahun 2000.

Salah satu keistimewaan Allahyarham Sudirman Haji Arshad yang ada dan masih belum dapat ditiru oleh mana-mana karyawan tempatan, adalah fokus karya beliau yang sangat mengutamakan tema-tema kehidupan dalam liriknya.

Salah satu karya klasik nyanyian beliau adalah lagu ringkas 'Indahnya Alam' yang diterbitkan kali pertama dalam album 'Abadi' terbutan tahun 1982. Uniknya 'Abadi' merupakan projek unik Allahyarham di mana dia hanya menumpukan kepada penghasilan lagu bertema patriotik.

Digarap sepenuhnya oleh komposer Indonesia, R. Maroeti, liriknya yang mudah diiringi oleh muzik keroncong yang ringkas membolehkan sesiapa saja menyanyikannya.

Cubaan kumpulan XPDC untuk membawa satu karya yang lari temanya berbanding lagu-lagu biasa mereka, harus dipuji. Apa yang lebih membanggakan, karya yang terhasil juga menjadi antara lagu klasik yang menceritakan tentang pentingnya alam sekitar kepada kita.

Dimuatkan dalam album ketiga kumpulan lejen ini 'Kita Peng-Yu', 'Hijau Bumi Tuhan' merupakan sebuah karya santai yang bukan saja bercakap dengan pendengarnya tentang alam, malahan turut sama bercerita tentang hubungan manusia, alam dan Penciptanya.

Lagunya direka sendiri oleh Izo XPDC dan liriknya pula di Zul Adnan Razali atau JS Kevin, mempunyai rentak yang santai serta petikan gitar solo yang cukup menjentik jiwa. Dengarkan lagu ini semasa memandu dalam hujan, dia punya feel tu....memang makan dalam.

Lagu yang menjadi standard kepada karya bertemakan alam sekitar yang sudah berusia berdekad lamanya, kupasan lagu 'Hijau' memang unik kedudukannya.

Penggunaan loghat dan dialek tempatan dalam lirik serta adunan irama dunia yang tidak terjerat hanya dalam satu genre muzik, membuatkan lagu ini berkemungkinan akan terus segar sepanjang zaman.

Anehnya, penciptaan lagu ini pada awalnya merupakan satu keputusan yang sukar diambil, disebabkan oleh kebimbangan pasukan produksi serta Zainal Abidin sendiri tentang penerimaan lagu dan karya sebegini oleh masyarakat.

Dicetuskan oleh rasa bimbang Zainal melihat keadaan sungai yang ada di sekitar Kuala Lumpur, penerbit Roslan Aziz yang dibantu penulis dan pencipta lagu Mokhlis Nor cuba membawakan lagu yang malar dalam merencanakan kebimbangan Zainal sebagai satu pesanan kepada generasi masa depan.

Kini 'Hijau' terus dirujuk sebagai karya utama apabila kita bercakap tentang alam dan kepentingan pemuliharaannya, kekal menjadi siualan baik muda, tua dari generasi ke generasi seterusnya.

Tak banyak lagu mampu membuatkan penulis merasa seperti pulang ke kampung halaman, di kelilingi pokok dan rimba di sekeliling. Jadi lagu 'Keindahan Alam' nyanyian kumpulan dari Singapura, Flybaits duduk dalam ruang yang istimewa dalam diri penulis.

Kerap dimainkan beberapa dekad dahulu di stesen TV kendalian kerajaan, 'Keindahan Alam' merupakan sebuah karya yang mencerminkan identiti muzik Flybaits yang unik, agak funky dari segi melodinya serta memperdengarkan pelbagai instrumen serentak dalam satu-satu masa.

Lagu ini dimuatkan dalam album pertama kumpulan Flybaits 'Mempersembahkan.." yang dilancarkan pada tahun 1980 di Malaysia, menjadi antara karya yang mendapat sentuhan sifu M.Nasir ketika itu yang bertindak sebagai pembantu produksi.


Apa Hukum Meminta Sedekah Dalam Perspektif Islam?

Derma. Sedekah. Bantuan. Pertolongan. Zaman sekarang yang dibantu kemudahan komunikasi dan penyebaran maklumat, wujud bermacam jenis kaedah segelintir individu memohon bantuan daripada orang awam - jelas tidak lagi terhad kepada mengemis di tepi jalan semata-mata.

Garis pemisah di antara mengemis dan memohon bantuan juga semakin lama semakin tipis, sehinggakan kita sebagai masyarakat sendiri mudah keliru dengan status kedua-duanya; mengakibatkan kecelaruan teruk bagi kita sebagai pihak yang mahu cuba membantu.

Persoalan besarnya adakah memohon bantuan dalam bentuk kewangan dengan mengemis bagi meringankan beban yang perlu ditanggung, satu perbuatan yang dibenarkan? Persoalan kedua : adakah memohon bantuan kewangan kerana tidak berkemampuan, juga sepatutnya dilihat sebagai mengemis?

Susah untuk kita membezakan kedua-dua pihak dalam situasi zaman sekarang kan?

Secara tradisionalnya mengemis yang kita faham adalah perbuatan meminta wang yang biasanya dilakukan di kaki lima oleh individu-individu yang kurang upaya, hilang pekerjaan atau mungkin juga sengaja mahu melakukannya sebagai karier.

Pemohon bantuan pula biasanya melibatkan individu-individu yang sedang berhadapan situasi tertekan, seperti sebuah keluarga yang penjaganya meninggal dunia atau hilang pekerjaan, asnaf dan fakir miskin.

Bagaimanapun dalam zaman sekarang, permohonan bantuan juga kerap berlaku melibatkan individu-individu berkemampuan tetapi sedang berhadapan situasi khusus. Sebagai contoh individu yang merayu agar masyarakat membantu dirinya membayar wang ikat jamin melalui media sosial.

Ada juga pihak yang tidak malu untuk memohon netizen agar membantu dirinya yang sedang berhadapan masalah seperti kegagalan membayar hutang tertunggak, dikejar along, berdepan penarikan kereta dan sebagainya.

Semua situasi yang kami tunjukkan di atas mempunyai satu persamaan ketara; individu terlibat sedang berhadapan situasi sukar yang membuatkan mereka tidak mampu dari segi kewangan. Kesemuanya melakukan perkara yang serupa iaitu meminta-minta daripada orang ramai untuk sama-sama membantu.

Ada beberapa perkara kita sebagai pembaca perlu cakna bagi membezakan status yang kami bincangkan di atas namun semuanya tetap bergantung kepada cara penilaian kita sendiri.

Untuk mudah membezakannya, garis panduan Islam sudah memperjelaskan satu perkara pokok; hukum meminta sedekah tanpa sebarang keperluan adalah haram dan dilarang.

Dalam masa sama, individu-individu yang sihat tubuh badannya tetapi berdepan masalah kewangan juga diharamkan daripada meminta sedekah, kerana mereka ini mempunyai kudrat dan kemampuan untuk melakukan sesuatu demi mencari rezeki dan pendapatan.

Tetapi penjelasan di atas tidak menjawab berkenaan trend yang semakin berleluasa zaman sekarang, di mana orang ramai gemar menggunakan saluran derma bagi menyelesaikan masalah atau kekusutan mereka - walaupun mereka bukan pengemis.

Adakah Islam menghalang kita daripada membantu orang yang berdepan kesusahan. Tidak. Islam sangat menggalakkan kita membantu orang yang sedang duduk dalam situasi sukar.

Namun sebelum kita membantu, perlu kita fahami dahulu Islam juga telah kita hanya bantulah mereka yang tidak meminta-minta! Kriteria ini penting namun jarang kita ambil kira, semasa kita menghulurkan sedekah atau derma.

Islam secara jelas melarang umatnya daripada mengemis dan mengamalkan tabiat meminta-minta untuk dibantu, sebaliknya menyarankan agar semua umat bekerja dan berusaha meneruskan kehidupan walau sesulit mana sekalipun, selagi ada kudrat atau laluannya.

Firman Allah swt. dalam surah al-Baqarah ayat 223 memperincikan penjelasan ini, meminta agar kita mengutamakan bantuan yang kita mampu sumbangkan kepada mereka yang sanggup menjalani hidup susah tanpa meminta-minta belas kasihan.

Meminta-minta ini menurut Islam - adalah sikap yang terkutuk serta harus dihindari setiap umat.

Dalam erti kata lain, bersedekah kepada orang yang berhadapan kesulitan atau kesusahan hidup itu adalah satu amalan yang mulia.

Namun dalam masa yang sama, kita juga perlu memastikan sedekah kita itu sampai kepada mereka yang sanggup mengharungi hidup susah tanpa membuka mulut, memilih jalan senang meminta bantuan untuk diringankan beban mereka.

Zaman sekarang nak bayar ikat jamin mahkamah pun ramai yang buat video merayu agar masyarakat bantu bayarkan sama-sama. Belum apa-apa, awal-awal lagi dah terus meminta-minta. Perlu tolong ke? Tak perlu.